Preduzetnici se oslobađaju plaćanja taksi za decembar – RADIO TELEVIZIJA BOR\nBOR – Članovi Gradskog veća Grada Bora na 69. sednici saglasili su se na predlog Odluke o početku postupka realizacije javno privatnog partnerstva bez elemenata koncesije za projektovanje, izgradnju i finansiranje nove toplane sa upotrebom obnoviljivih izvora energije. Gradsko veće će u narednom periodu formirati stručni tim u cilju realizacije projekta izgradnje nove toplane koji podržava i Ministarstvo finansija Republike Srbije.\n„ Da država pomogne u rešavanju dela dugovanja JKP Toplana prema državnim i javnim preduzećima, da se otpiše i deo kamate, a da sva dugovanja toplane padnu na teret javno privatnog partnerstva. Studije će pokazati način realizacije partnerstva. Projektovanje, izrada i distribucija toplotne energije po zagarantovanim cenama koje propisuje Republika Srbija biće obaveza partnera“ istakao je sednici gradonačelnik Aleksandar Milikić.\nČlanovi veća saglasili su se i na predlog Odluke o dopuni Odluke o lokalnim komunalnim taksama i naknadama za korišćenje javnih površina kojim se predlaže da se privatni preduzetnici na području grada oslobode plaćanja taksi za decembar gotovo u potpunosti, sem jednog procenta od ukupno predviđenog. Ova odluka biće predložena i za prva dva meseca naredne godine kako bi se zašitilo poslovanje preduzetnika koji su pretpeli štetu zbog epidemije korona virusa. Umanjenje će biti oko dva miliona dinara za naredni mesec.\nNa sednici je, između ostalog bilo reči i o izmeni Odluke o poveravanju poslova upravljanja, korišćenja i održavanja seoskih vodovoda JKP „Vodovod“ Bor, kao i o predlogu Odluke o organizaciji i radu organa Grada Bora, preduzeća, ustanova i organizacija čiji je osnivač lokalna samouprava za vreme ratnog ili vanrednog stanja.\nKonačnu reč o ovim predlozima odluka daće odbornici gradske Skupštine na narednoj sednici.\nTags: 69. sednica, Gradsko veće grada Bora, javno-privatno partnerstvo, korišćenje javnih površina, lokalne komunalne takse\nNext Opštinsko veće Majdanpek dalo saglasnost na predlog budžeta


M. P. 25. avgusta 2021. 13:33\n„Koji su uslovi da se porodična penzija nasledi? Dakle, imamo taj uslov da bračni, odnosno vanbračni partneri koji su po zakonu o PIO izjednačeni u sticanju prava na porodičnu penziju, moraju alternativno da ispune dva uslova – da su bili u braku odnosno vanbračnoj zajednici ili da imaju zajedničko dete“, pojašnjava advokat.\n„Da bi nadživeli vanbračni partner uopšte stekao pravo na porodičnu penziju, mora da se utvrdi u sudskom postupku da je on uopšte bio vanbračni partner preminulog. To se utvrđuje u vanparničnom postupku i sprovodi ga nadležni sud. Dokazivanje je neka vrsta novine u našem pravu i postojale su različite dileme u vezi s tim kako će se to sprovoditi u praksi. Tu imamo izjave svedoka, zajedničke fotografije…“, kaže Filipović.


Sarajevski majstori na petoparcu kreću ka tituli – ASinfo Portal\nSarajevski majstori na petoparcu kreću ka tituli\nOni su majstori igre na petoparcu, dižu publiku na noge sjajnim driblinzima i na malom prostoru prave čuda! Fudbalsku groznicu u prijestonici BiH ne šire samo “Željo” i Sarajevo, već i jedna ekipa u malom fudbalu.\nGradski futsal klub Sarajevo je jedan od najtrofejnijih sportskih kolektiva u državi, a u narednu sezonu ulazi s ambicijama da napadne i šampionski tron. Podršku na tom putu pružiće im novi sponzor, kompanija Mozzart.\nRegionalni lider u priređivanju igara na sreću ovog ljeta je nastavio s velikim ulaganjima u sport i podržao je mnoge klubove i saveze, a među njima i one sa šampionskim ambicijama.\n“Za deset godina postojanja, nismo napuštali Premijer ligu i jedan smo od najtrofejnijih kolektiva u BiH. Ranije smo bili poznati kao FK Centar, ali nismo željeli da se vezujemo samo za jednu opštinu, pa smo prošle godine promijenili naziv kluba u Sarajevo. Stigli smo do polufinala plej-ofa, gdje smo ispali od šampiona, tako da smo trenutno među četiri najbolja tima u državi. Sjajne rezultate postižu i naši juniori, koji su bili treći u Premijerligi za njihovu kategoriju”, naglasio je Muamer Muftić, predsjednik GFK Sarajevo.\n“U nekim situacijama smo jedva sastavljali kraj s krajem, uz pomoć ministarstva, opštine… Trudimo se da svodimo troškove na minimum, a sigurno da će nam biti lakše uz pomoć jedne tako velike kompanije. U narednom periodu trudićemo se da još više ulažemo u razvoj mlađih selekcija i da opet stignemo do same završnice plej-ofa sa seniorima. Ako nam se ukaže prilika, da osvojimo i titulu prvaka”, najavio je Muftić visoke ambicije kluba.\nIz kompanije Mozzart poručuju da će bodriti GFK Sarajevo na putu do novih uspjeha, ali i da će nastaviti s ulaganjima u sportske kolektive, pogotovo u one koje veliku pažnju posvećuju radu s mladima.\nMarijan Ćavar novo pojačanje Širokog Brijega\nČelzi je prodajom ovih igrača već otplatio Lukakua


Nagrada “Aleksandar Lifka” za Mirjanu Karanović – Filmonizirani\nPočetna/Vijesti/Filmski festivali/Nagrada “Aleksandar Lifka” za Mirjanu Karanović\nMirjana Kranović / foto: NBabić\nOvogodišnje, dvadeset sedmo izdanje Festivala evropskog filma Palić, održaće se u novom terminu, od 8. do 14. avgusta na Paliću i u Subotici, u organizaciji Otvorenog univerziteta Subotica. Festival se tradicionalno održava na više lokacija među kojima su jedinstvena Letnja pozornica na Paliću, kao i bioskopi Eurocinema, Abazija i Lifka. Tokom predfestivalskog programa i centralnog dela manifestacije publici će biti predstavljeno više od 100 filmova iz svih krajeva Evrope, i to u 15 različitih selekcija i programskih celina. Mnogi od filmova imaće svoju srpsku i regionalnu premijeru upravo na Paliću. Pored bogatog filmskog programa, publika će moći da uživa u brojnim dinamičnim pratećim sadržajima – koncertima, izložbama, promocijama, radionicama i stručnim predavanjima. Filmski festival Palić osnovan je 1992. godine i od nekadašnjih malih i nepretencioznih Palićkih filmskih večeri, preko upornih pokušaja stvaranja ozbiljnog regionalnog festivala u teškim vremenima izolacije i prvih pokušaja povezivanja kinematografija tada zaraćenih zemalja izrastao je u važnu tačku na mapi evropskih filmskih festivala. Od 2003. postaje Festival evropskog filma Palić okrenuvši se promovisanju stvaralaštva evropskih autora a time i mesto okupljanja najvažnijih umetnika koji oblikuju kulturnu scenu Evrope. Festival su posetili, između ostalih, Nikita Mihalkov, Ken Louč, Roj Anderson, Ken Rasel, Brajan Koks, Teo Angelopulos, Kristi Puju, Jirži Mencl kao i najveća imena srpske i jugoslovenske kinematografije. FEF Palić je i dobitnik nagrade EFFE (u organizaciji Evropske asocijacije festivala) za najbolji evropski umetnički festival u 2017-18. godini.\nTagoviAleksandar Lifka Festival evropskog filma Palić Mirjana Karanović


Kakve sankcije čekaju NK Čelik? - Posavina Sport\nBack Nalazite se ovdje: Home Domaći Sport Premijer liga BiH S kakvim kaznama se mogu suočiti fudbaleri Zvijezde 09 i klub iz Stanišića?\nFudbaleri Željezničara i Čelika trebali su danas na stadionu Grbavica igrati susret 15. kola Premijer lige Bosne i Hercegovine, ali isti je otkazan jer NK Čelik nije izmirio dugovanja u roku koji mu je zadala Disciplinska komisija Nogometnog saveza BiH.\nNSBiH nije dozvolio odigravanje utakmice jer Zeničani nisu ispunili svoje obaveze, a tek u narednom periodu tim s Bilinog polja će se naći u ozbiljnim izazovima.\nČinjenica da utakmica nije odigrana zbog neispunjenih obaveza zeničkog tima stavlja ovaj tim u neugodnu situaciju, a kompletan slučaj ide na Takmičarsku komisiju.\nKako tvrdi izvor SportSport.ba iz NSBiH, Takmičarska komisija će utakmicu registrovati rezultatom 3:0 u korist Željezničara, a zatim će kompletan slučaj prebaciti na Disciplinsku komisiju.\nA propisi u slučaju neopravdano neodigranih utakmica su jasni. Slijedi kazna i oduzimanje bodova.\n"Klub čiji tim neopravdano ne nastupi na prvenstvenoj utakmici, bit će kažnjen oduzimanjem od 3 do 12 bodova", jasno stoji u članu 63 pravilinika NSBiH.\nDakle Čelik sasvim sigurno čeka kazna, a vidjet ćemo kakva će biti konačna odluka Disciplinske komisije NSBiH.\nViše u ovoj kategoriji: « FK Borac bolji od Radnika, gosti nezadovoljni htjeli napustiti teren Bruka u Banjoj Luci: Njegomirović dosudio Borcu penal, fudbaleri Radnika žele da napuste teren »


Foto: Ilustracija | Pojačan izvoz spas za domaće privrednike\nDajana Vujatović 11.06.2021 07:00\nBANJALUKA, KOTOR VAROŠ - Plasman robe iz Republike Srpske u inostranstvo u prva četiri mjeseca ove godine iznosio je 1,306 milijardi maraka, dok je vrijednost izvoza u aprilu od 352 miliona KM viša za 61,2 odsto nego u aprilu lani.\nPokazali su to podaci Republičkog zavoda za statistiku, u kojima se navodi da je u aprilu ove godine u odnosu na april lani vrijednost izvezene robe u Italiju veća za 123,8 odsto, Srbiju za 88,1 odsto, Sloveniju za 64,5 odsto, Hrvatsku za 44,9 odsto, Njemačku za 43,1 odsto i Austriju za 33, 9 odsto.\nUvoz u prvom kvartalu ove godine iznosio je 1,575 milijardi KM.\nVladimir Blagojević, portparol Privredne komore RS, kazao je da ne čudi što je izvoz za preko 60 odsto povećan u aprilu ove godine u odnosu na lani.\n"Prošle godine je u aprilu bio potpuni lockdown ne samo na nama najvažnijim tržištima, nego i na domaćem tržištu", ističe Blagojević.\nPrema njegovim riječima, privreda se na evropskim tržištima stabilizovala, što se direktno odrazilo na poslovanje naših privrednih društava kojima su ta tržišta dominantna za plasman njihove robe.\n"Plasman naše robe u Italiju povećan je za preko 100 odsto, a to takođe ne čudi jer je to najznačajniji tržišni partner i uvijek je u vrhu spoljnotrgovinskih partnera sa RS", kazao je Blagojević za "Nezavisne".\nIstiče da su sigurno ohrabrujući podaci da raste procenat izvoza.\n"Povećanje izvoza pokazuje da je nastavljen trend oporavka i rasta prerađivačke industrije, koji je počeo prošle godine. Dobro je da domaća preduzeća koja su izvozno orijentisana imaju posla, jer na taj način se popravlja spoljnotrgovinska slika", kazao je Blagojević.\nPero Ćorić, direktor Privredne komore RS, kazao je da je april prošle godine bio najteži mjesec u cijeloj godini, te da je privreda bila skoro obustavljena, ali i plasman robe je bio jako otežan.\n"Sigurno je da je s poboljšanjem epidemiološke situacije i privreda počela da se oporavlja", kazao je Ćorić.\nDa se osjeti da je privrednicima u ovoj godini bolje poslovanje, složio se i Radenko Bubić, direktor Fabrike obuće "Dermal".\n"Stabilizacijom situacije u Evropi privrednici u Srpskoj dobili su nove poslovne prilike, zbog čega je izvoz znatno povećan u odnosu na prošlu godinu. Izvoz je za domaće privrednike jedini spas", kazao je Bubić.\nIstiče da u ovoj godini oni već imaju novih kupaca koji su zainteresovani za njihove proizvode.\n"Mi uglavnom radimo za tržište EU i većina naših kupaca je iz Italije, Njemačke i Austrije", kazao je Bubić i istakao da su od počeka ove godine zaposlili oko 70 novih radnika.\nVeća prosječna plata\nIz Republičkog zavoda za statistiku saopštili su da je prosječna neto plata u Republici Srpskoj u aprilu iznosila 978 KM i u odnosu na isti mjesec lani nominalno je bila veća za 3,4 odsto, a realno za 2,8 odsto.\nCijene usluga i proizvoda koji se koriste za ličnu potrošnju, mjerene indeksom potrošačkih cijena, u aprilu ove godine u odnosu na isti mjesec lani u prosjeku su bile više za 0,6 odsto, dok su u odnosu na mart ove godine u prosjeku bile niže za 0,7 odsto, navodi se u saopštenju.


Rezultati III Javnog poziva u okviru projekta Razvoj niskokarbonskog turizma u Crnoj Gori\nPrivredna komora Crne Gore je objavila 13. aprila 2018. godine III Javni poziv za pružanje finansijske podrške inovativnim, investicionim projektima, koji doprinose ublažavanju efekata klimatskih promjena u sektoru turizma na teritoriji Crne Gore. Sredstva opredijeljena ovim Javnim pozivom namijenjena su za sufinansiranje troškova nabavke i instalacije nove opreme (postrojenja, rasvjeta, sistemi grijanja i hlađenja, solarni paneli/fotonaponske ćelije, vozila itd.) i izvođenja građevinskih radova na objektima (izgradnja i rekonstrukcija).\nU predviđenom roku, do 14. maja 2018. godine, na III Javni poziv je pristiglo ukupno 10 predloga projekata, od čega je 5 iz privatnog i 5 iz javnog sektora. U skladu sa kriterijumima poziva, Komisija za ocjenu i odabir projekata donijela je odluku da se finansijski podrže 5 projekta, sa ukupno 24.496,32 eura.\nZbog nedovoljno pristiglih prijava Javni Poziv je bio otvoren u kontinuitetu sve dok se preostala sredstva nisu utrošila. Komisija za odabir projekata je zasijedala periodično u zavisnosti od pristiglih projekata i donijela odluku da se finansijski podrže još 4 projekta kojim se zaključuju opredijeljena sredstva kroz ovaj Javni poziv.\nPrivredna komora je sa podnosiocima predloga projekata, kojima su na osnovu Javnog poziva odobrena sredstva, zaključila ugovore kojima se uređuju prava, obaveze i odgovornosti ugovornih strana, rokovi za realizaciju ugovora, postupak Izvještavanja i dr. bespovratna sredstva, do maksimalnog iznosa sufinansiranja prihvatljivih troškova, isplaćuju se nakon završetka projekta.\nJavni poziv se realizuje u okviru projekta „Razvoj niskokarbonskog turizma u Crnoj Gori”, koji u partnerstvu sprovode Program Ujedinjenih nacija za razvoj (UNDP) i Ministarstvo održivog razvoja i turizma, a finansira Globalni fond za životnu sredinu. Cilj projekta je smanjenje emisije gasova sa efektom staklene bašte (prvenstveno CO2) u sektoru turizma i negativnog uticaja na životnu sredinu kroz: podršku transformaciji turističke ponude i jačanje međunarodne pozicije Crne Gore kao zelene destinacije, povećanje nivoa efikasnog korišćenja energije, promovisanje održivog prostornog planiranja i razvoja održivih vidova transporta, uspostavljanje finansijskih mehanizama za podršku mjera ublažavanja klimatskih promjena u turizmu i edukaciji javnosti i promovisanje principa niskokarbonskog/održivog turizma.\nListu odabranih projekata za sufinansiranje kroz Javni poziv možete preuzeti na linku: http://lowcarbonmne.me/files/lista_odabranih_projekata_0.pdf.


CIK BiH potvrdio zvanično: Lokalni izbori odgođeni za 15. novembar - Stanari.org\nCentralna izborna komisija BiH danas je i službeno saopštila da su lokalni izbori koji su trebali biti održani u oktobru, odgođeni za 15. novembar.\nPredsjednik CIK-a Vanja Bjelica-Prutina rekla je da je razlog taj što nisu osigurana sredstava iz budžeta za njihovo održavanje.\nDodala je kako je zakonom predviđeno da se u slučaju odgode izbori održe maksimalno 30 dana nakon planiranog datuma, ali s obzirom da to pada na 4. novembar, a zakonom je propisano da to bude nedjelja, idući datum je trebao biti 8. novembar, ali ni on nije bio moguć za realizaciju zbog pravoslavnog praznika. Stoga je CIK odlučio da se lokalni izbori održe 15. novembra.\n“Tragali smo za alternativnim rješenjima i konsultirali se sa Agencijom za javne nabavke te smo odlučili raspisati javne nabavke na osnovu planiranih sredstava iz budžeta. Ugovor o realizaciji se može potpisati tek kada budu osigurana sredstva. Na ovo smo se odlučili cijeneći izjavu predsjedavajućeg Vijeća ministara BiH. Danas ćemo objaviti obavještenje o javnim nabavkama”, rekla je Bjelica-Prutina.\n“Omogućena je i elektronska prijava uz obavezu da se originalna dokumentacija dostavi prije isteka roka. Svi obrasci za prijavu političkih subjekata dostupni su na stranici osim obrazaca za prikupljanje podrške birača koji će se moći preuzeti od 26.5. u sjedištu CIK-a”, kazala je.


Sjednicu Zastupničkog doma Parlamentarne skupštine Bosne i Hercegovine, otkazao je prošireni Kolegij zbog nedolaska zastupnika iz Republike Srpske\nZastupnici iz bh. entiteta Republike Srpske (RS)nisu se pojavili na sjednici zakazanoj za utorak 27. juli, a nakon što su predsjednici političkih partija iz tog bosanskohercegovačkog entiteta dan ranije odlučili da će bojkotovati rad institucija Bosne i Hercegovine (BiH).\nNaredno zasjedanje u septembru\nProšireni Kolegij Zastupničkog doma Parlamentarne skupštine BiH odlučio je da zbog nedolaska zastupnika iz RS sjednicu otkaže. Naredna će biti održana početkom septembra, kazao je nakon sjednice Kolegija novinarima zastupnik Naše stranke Predrag Kojović.\nKolegij Zastupničkog doma čine predsjedavajući, te prvi i drugi zamjenik, proširenom Kolegiju pored njih prisustvuju i predstavnici svakog kluba poslanika.\n„Važno je reći da Ustav BiH i Poslovnik Parlamentarne Skupštine predviđa ovakve situacije i sadrži cijeli skup odredbi pod nazivom obavezujuća participacija, koja bi danas omogućila održavanje sjednice i donošenje odluka ukoliko je većina članova Parlamentarne skupštine prisutna“, rekao je Kojović.\nNaglasio je da je odluka koju je donio prošireni Kolegij političkog, a ne poslovničkog ili pravnog karaktera.\n„Kako bi se dalo vrijeme da se u narednom periodu političkim razgovorima i dogovorima prevaziđe kriza koju je izazvala odluka stranaka iz RS“, dodao je on.\nStanje blokade i komentari\nZastupnik Socijaldemokratske partije (SDP) BiH Saša Magazinović kaže kako je rad Parlamenta blokiran.\n"I to je blokiran zato što je neko izjavio da se riječima prekopavaju masovne grobnice. Politička odluka Kolegija je ta da se to jasno kaže neodržavanjem sjednice, a ne fingiranjem da je sve u redu, jer ništa nije u redu“, kazao je Magazinović.\nPrema riječima Dženana Đonlagića zastupnika Demokratske fronte (DF) zastupnici iz RS blokiraju Parlament BiH na najgori mogući način i na temu za koju apsolutno u civilizacijskom svijetu nema opravdanja.\n"Ne doći na zakazanu sjednicu i bojkotirati rad Parlamentarne skupštine Bosne i Hercegovine, jer je evidentno da za dva dana ni Dom naroda neće biti održan, iz razloga onoga što nije uradila Parlamentarna skupština BiH, upravo zbog blokade tih istih ljudi je odlučio uraditi visoki predstavnik, a to je ponuditi smiraj porodicama preživjelih na činjenju onoga što je Sud kazao, svirepih ratnih zločina u Bosni i Hercegovini i zločina genocida, je apsolutno nedopustivo“, kazao je on.\nPredsjedavajući u Domu naroda Parlamentarne skupštine BiH Bakir Izetbegović nakon što je otkazana sjednica Zastupničkog doma\nBakir Izetbegović, predsjedavajući Doma naroda Parlamenta BiH je izjavio kako "ne treba doljevati ulje na vatru", već pustiti "da se stvari smire".\n„Visoki predstavnik će ostati, bonnska ovlaštenja će ostati, institucije će ponovo proraditi, što prije, to bolje. Nadam se da ćemo u budućnosti, nakon svih iskustava u BiH u proteklim decenijama, svi biti pametniji, umjereniji, jedni druge razumjeti. Uraditi neke stvari sami, ne čekati da nam se one nameću, postepeno napraviti zemlju u kojoj ne treba visoki predstavnik, doći u situaciju da možemo sami odgovorno i valjano voditi ovu zemlju“, poručio je Izetbegović.\nSjednica drugog doma Parlamentarne skupštine BiH-Doma naroda, zakazana je za 29. jul, no, ona će, kako kaže, Izetbegović najvjerovatnije biti otkazana, zbog novonastale situacije sa bojkotom stranaka iz RS.\nNove blokade za novog visokog predstavnika\nBosna i Hercegovina (BiH), po svemu sudeći, novog visokog predstavnika Cristiana Schmidta će dočekati i starog Valentina Inzka ispratiti blokadom institucija na državnom nivou, koju su počeli politički predstavnici Republika Srpska (RS).\nSamo sedam dana pred dolazak Schmidta, politički predstavnici iz RS-a su 26. jula potcrtali su da ne prihvataju odluku visokog predstavnika, da će blokada institucija trajati sve dok Inzko ne povuče svoju odluku, ali i da odbacuju svako nametanje zakona i odluka na nivou BiH i da ne priznaju novog visokog predstavnika.\nŠta sve može biti blokirano?\nBlokadom institucija, prva će se na udaru naći odluka o budžetu institucija i međunarodnih obaveza BiH za 2021. godinu, o kojoj su zastupnici u Zastupničkom domu Parlamentarne skupštine BiH trebali da raspravljaju na sjednici 27. jula.\nOvi zastupnici su usvojili 7. jula Prijedlog zakona o budžetu, u prvom čitanju. Parlamentarnom procedurom slijedi drugo čitanje u ovom domu. Kako bi zakon o budžetu stupio na snagu treba da ga potvrdi i Dom naroda.\nPredloženi budžet iznosi 1,87 milijardi maraka, što je za oko tri posto više u odnosu na 2020. godinu. Za servisiranje vanjskog duga BiH predviđeno gotovo 844 miliona maraka ili pet posto više nego 2020. godine.\nOdlukom o privremenom finansiranju je odobreno 249 miliona maraka za finansiranje državnih institucija\nUkoliko se ne izglasa Prijedlog zakona o budžetu, neće biti operativna ni sredstva od 21,7 miliona maraka (10,8 miliona eura) koliko je prijedlogom budžeta predviđeno za borbu protiv pandemije, te najavljeno povećanje najnižih plata za policijske službenike zaposlene u policijskim agencijama BiH i vojnicima u Oružanim snagama BiH.\nZastupnici iz RS-a nisu došli ni na sjednicu Komisije za finansije i budžet Predstavničkog doma Parlamenta BiH, koja je održana nekoliko sati prije nego što su se 26. jula sastali predsjednici političkih partija tog entiteta. Ali, odluke na toj Komisiji mogu se donositi prostom većinom.\nKo čini Parlament BiH?\nKvorum neophodan za odlučivanje u Domu naroda čini devet delegata (na fotografiji: sjednica Doma naroda, 27. april 2021.)\nUkoliko politički predstavnici srpskog naroda nastave sa bojkotom državnih institucija Predsjedništvo BiH će moći zasjedati, ali ne i donositi oduke. Poslovnikom o radu predviđeno je da Predsjedništvo ima kvorum ukoliko su prisutna dva člana, no odluke u ovoj instituciji donose se konsenzusom.\nPredsjedavajući Vijeća ministara BiH, član je SNSD-a na čijem je čelu Dodik, a na čelu tri od devet ministarstava su politički predstavnici stranaka iz RS-a.\nPrema Zakonu o Vijeću ministara BiH, odluke se donose većinom glasova članova koji su prisutni i glasaju o svim pitanjima i temama o kojima u daljoj proceduri konačno odlučuje Parlament Bosne i Hercegovine. Vijeće ministara može održati sjednicu i odlučivati ako sjednicama prisustvuje više od polovine članova.\nOvo nije prva blokada institucija BiH\nPrije posljednje blokade, odlučivanje u državnim institucijama obustavili su u februaru 2020. godine zbog odluke Ustavnog suda Bosne i Hercegovine o poljoprivrednom zemljištu prema kojoj se sve poljoprivredno zemljište u RS-u smatra imovinom BiH, a ne entiteta, kako je to izglasala Skupština RS-a, krajem 2019. godine.\nNakon održanih Općih izbora u oktobru 2018. godine, više od godinu dana trajala je blokada formiranja Vijeća ministara zbog odbijanja Milorada Dodika da se u Brisel pošalje godišnji Akcioni plan BiH (ANP) za NATO.\nGotovo cijelu godinu Zastupnički dom Parlamenta BiH nije gotovo nikako zasjedao, a predstavnici SNSD-a blokade su pravdali neformiranjem Vijeća ministara BiH, dok sa druge strane članovi Predsjedništva BiH, Željko Komšić i Šefik Džaferović, nisu pristajali na imenovanje Zorana Tegeltije za mandatara Vijeća ministara BiH bez slanja ANP-a u Brisel.


Pobjede Barse i Reala, po dva gola Kake i Mesija - Vijesti.me\nPobjede Barse i Reala, po dva gola Kake i Mesija\nBarselona slavila protiv Almerije (3:1), iako je gubila početkom nastavka, čime je odgovorila na pobjedu Reala u Bilbau\nBarselona je u prvom dijelu sezone dala Almeriji osam golova u gostima, a večeras kod kuće "samo" tri. Da li je ekipa iz Andaluzije u međuvremenu ojačala, ili je Barsa oslabila, tek Katalonci su odradili posao na "Nou Kampu" (3:1) i odgovorili na pobjedu Reala u Bilbau (3:0).\nRazlika na tabeli i dalje je osam bodova, pa ekipa Pepea Gvardiole mirno čeka "el klasiko" koji je na programu naredne subote u 22 sata, kao i okršaj sa Realom u finalu Kupa u Valensiji 20. aprila.\n"Nije bilo lako kao što rezultat govori, jer smo morali da se izborimo sa golom minusa, i to u drugom poluvremenu. Razlika je što smo u prvom poluvremenu promašivali šanse, a u drugom ih realizovali", kazao je vezista Barselone Havijer Maskerano, koji će zbog kartona propustiti "el klasiko" u subotu.\nNakon što je u prvom poluvremenu izdržala nalete Barselone, Almerija je šokantno povela na startu nastavka - Piati je poveo kontru, a Korona matirao Pinta.\nVođstvo gostiju trajalo je, međutim, samo tri minuta, pošto je golman Almerije Alveš faulirao Vilju, a Mesi realizovao penal. Znalo se da goste čeka pakao do kraja meča, ali se Barsa smilovala - Alkantara glavom nakon kornera i Mesi nakon greške Silve donijeli su za goste pristojnih 3:1.\nBio je to 29. gol Mesija u prvenstvu ove sezone, a 47. u svim takmičenjima.\nTrijumf Reala u Bilbaou potpisao je Kaka, koji se vratio na teren sa dva gola, doduše oba iz penala. Pobjedu je ovjerio, ko drugi do Kristijano Ronaldo, svojim 28. golom u prvenstvu.\n"Borićemo se za titulu sve dok se matematički ne budemo oprostili od nje. Naravno, svi znamo da će biti puno teško", prokomentarisao je golman Reala Iker Kasiljas.


Juniorska ragbi reprezentacija Srbije, sa trojicom Kruševljana, obelila obraz u Zagrebu - KruševacGrad\nJuniorska ragbi reprezentacija Srbije, sa trojicom Kruševljana, obelila obraz u Zagrebu\nU Zagrebu je, pod pokroviteljstvom Ragbi Evrope, organizovan kamp reprezentacija za igrače do 18 godina. Pored reprezentacije Srbije učestvovale su selekcije Bugarske i domaćina, Hrvatske. Među 23 igrača srpskog tima bila su trojica Kruševljana, članova ragbi kluba Vukovi i uspešno su branili boje našeg nacionalnog tima. To su Aleksa Jovanović, Veljko Mitić i Nemanja Lazić.\nSa njima je put Zagreba krenuo i njihov trener u Kruševcu, a ovog puta kao član stručnog štaba srpske reprezentacije, Bogdan Mihajlović.\nSvi redom govore da su dočekani na najbolji mogući način, a ovo je bila prilika za naše momke da se susretnu sa ostalim igračima i vršnjacima i da razmene iskustva sa njima. Takođe su imali priliku da rade sa trenerima drugih nacionalnih selekcija kao i sa edukatorima iz svetskog ragbija.\nPrva dva dana nakon dolaska u Zagreb bila su rezervisana za treninge i sticanje novih iskustava, a završnog dana su odigrane dve utakmice.\nU prvom meču reprezentacija Srbije je savlada Bugarsku sa 24: 0. Naši momci su odigrali, ističu, ceo meč i bili veoma zapaženi na terenu. U drugom susretu protiv Hrvatske bilo je dosta neizvesnije, pa je tako srpski tim morao da uloži više truda da bi pobedio. Neizvesnost je trajala do poslednjih sekundi meča, a Srbija je pobedila 7:5 i tako uspešno završila kao neporažena na ovom turniru.\nKruševljani su pokazali odličan ragbi i nagovestili da se na njih u budućnosti može računati. Trojica mladića iz grada pod Bagdalom već 8. maja će igrati protiv Bugarske u Petrovcu na Mlavi. Važno je, inače, istaći da su Nemanja Lazić i Aleksa Jovanović postigli esejom izuzetno važne pogotke u susretima sa Hrvatskom, odnosno Bugarskom. Esej je, inače, najvredniji način poentiranja u ragbiju. Očigledno je da mladići iz Lazarevog grada u treneru Bogdanu Mihajloviću imaju dobrog učitelja u ovom sportu.\nFoto: Bogdan Mihajlović\njuniorska ragbi reprezentacija Srbije\nNeša Bridžis pred nastup u Kruševcu: Na bini padaju svi klišei (VIDEO)\nNajavljena kompletna rekonstrukcija Kosovske ulice\nKruševački ragbisti neubedljivi na startu\n07.10.2021 0 321\n25.08.2021 0 378\n03.11.2020 0 552\n29.06.2020 0 292\n26. juna 2022., 01:12


Projektori koji menjaju vaš doživljaj fizičkog prostora | blog\nLjubiteljima naučno-fantastičnih filmova dobro su poznate scene u nekim od naslova, kao što su Ratova zvezda, Totalni opoziv ili Šesti dan, u kojima glavni likovi uz pomoć holograma na snalažljiv način nalaze izlaz iz opasnih situacija, razgovaraju sa udaljenim prijateljima ili uživaju u virtualnom društvu. Iako se namena "proširenih projektora (augmented projectors)" koje kompanija Microsoft razvija razlikuje od one koje smo viđali u filmovima, nema sumnje da će ovi projektori za koje se koristi već postojeća tehnologija naći vrlo korisnu primenu u stvarnom životu, i približiti nas za jedan korak mogućnostima koje smo videli u naučno-fantastičnim filmovima.\nPrototip projektora je delo Microsoftove istraživačke laboratorije u Kembridžu u Engleskoj. Jedan od tvoraca ove tehnologije, Steve Clayton, došao je na ovu ideju dok je kupovao nameštaj, i pitao se da li će jednog dana moći da projektuje policu za knjige u svoju dnevnu sobu da bi video kako će izgledati.\nZa "proširenje" zatvorenog prostora sa digitalnim sadržajem koriste se interaktivni ručni projektori koji mogu da razaznaju okruženje u kome se nalaze. Ručni projektor sa kamerom omogućuje korisniku interakciju sa sadržajem koji se projektuje, tako što uz pomoć senke koja pada na projektovanu sliku možete upravljati prikazom sadržaja. Tako uz pomoć senke možete izabrati ikonicu na ekranu ili se kretati kroz projektovani dokument.\nSobni projektor je drugi prototip koji detektuje osvetljenje u sobi u kojoj je postavljen, i koristi se u kombinaciji sa prethodno opisanim projektorom. Ovaj sobni projektor uz pomoć ugrađenih kamera prati apsolutnu poziciju ručnog projektora, i generiše podatke u realnom vremenu o dubini prostorije u kojoj se nalazi, i zatim koristi ove podatke za kreiranje virtualne verzije okruženja. Pošto sobni projektori prate poziciju ručnog projektora, oblast na koju ovaj ručni projektor stvara sliku se precizno prikazuje u virtualnom okruženju. Ovo omogućava postavljanje virtualnih slika unutar virtualnog okruženja i njihovo prikazivanje u stvarnoj sobi, pri čemu se ručni projektor koristi poput virtualne baterijske lampe.\nUz pomoć projektora sa kamerom mogu se detektovati senke koristeći ugrađenu infracrvenu kameru, tako se na primer, prstom može crtati stvaranjem senke na mestu gde je projektor usmeren, i ovaj dinamični sadržaj može biti fiksiran za bilo koju površinu unutar scene. Takođe je moguće pratiti ruke korisnika uz pomoć podataka generisanih od strane kamera za dubinu prostora, i tako na primer, kada infracrvena kamera detektuje pokret prstohvatom, korisnik može crtati direktno u vazduhu a rezultat se prikazuje unutar virtualnog okruženja.\nUz pomoć ovih projektora, u stvarnom svetu pomoću vaše senke možete uticati na virtuelne objekte koje prikazuje ručni projektor i odmah videti povratnu reakciju na slici koja se projektuje, iako je objekat izvan vašeg dometa.\nZa kreiranje 3D mape okruženja kao i 3D objekata od predmeta u prostoru koristi se SLAM projektor. Ako je virtualni sadržaj povezan sa modelom, on se može iscrtati u stvarnom svetu uz pomoć ručnog projektora, i takođe je moguće praviti digitalne kopije stvarnih objekata, koje se zatim prateći ruke korisnika mogu postaviti na neko drugo mesto u prostoriji. Zahvaljujući ovom sistemu koji kao i sobni projektor uzima u obzir geometriju objekata u prostoru, moguće je vršiti različite simulacije fizike čestica koje se projektuju u stvarnom svetu pomoću ručnog projektora.\nIako se trenutno ova tehnologija može iskoristiti samo za neku prezentaciju, i ne deluje naročito praktično zbog nekoliko projektora koji je čine i njihove veličine, zamislite ovu tehnologiju proizvedenu u mnogo manjim dimenzijama tako da nam može stati u džep, i sa mogućnošću projektovanja slike u visokoj definiciji.\nIako je potrošačka primena ove tehnologije još uvek daleko, lako je zamisliti nekoliko interesantnih načina na koje se može primeniti. Tako, na primer, odlično zvuči ideja da možemo pogledati virtualni 3D model proizvoda dok kupujemo na internetu, ili da pođete u virtualnu šetnju kroz kuću koja se nalazi na drugom kraju sveta, ili sa nekim da odigramo koju partiju virtualne igre.\nPogledajte na videu ispod kako ova tehnologija trenutno izgleda:


Forum TIS za još bolju i uspješniju regionalnu saradnju – In reformator\nAktuelno Ekonomija Izdvojeno Regija\nApril 27, 2017 April 27, 2017 Urednik 2110 Views forum tis, investicije, region, sarajevo, statistika, tržište\nU hotelu Evropa u Sarajevu danas je održana promocija međunarodnog projekta ”Regionalni forum za tržište, investicije i statistiku – TIS” i web portala ”forumtis.net”.\nForum koji je otvorio direktor Agencije za statistiku Bosne i Hercegovine Velimir Jukić okupio je desetine predstavnika vladinih institucija, nevladinih organizacija i poslovnog sektora iz regije i međunarodnih institucija u BiH.\nU svom obraćanju prisutnima, Jukić je iskazao zadovoljstvo činjenicom da se nastavlja raditi na unapređenju regionalne saradnje uz napomenu da sve zemlje iz regiona zajedničkim nastupom mogu biti značajno konkurentnije na evropskom i svjetskom tržištu.\nPrvi panel čija je tema ”Značaj i uloga Foruma TIS za regionalni razvoj i najava aktivnosti za 2017. godinu”, obuhvatio je diskusiju o trenutnom stanju u kojem se nalaze zemlje iz regiona, aktivnom povezivanju vladinih institucija, nevladinih organizacija i poslovnog sektora.\nPromocija je nastavljena drugim tematskim panelom na kojem su učesnici izlagali teme o statistici, regionalnoj saradnji, stranim investicijama, berzama, NVO sektoru…\nUčesnici su naglasili kako je zamišljeno da Regionalni forum za tržište, investicije i statistiku – TIS traži odgovore na pitanja kako popraviti trenutno stanje u državama regije, te kako unaprijediti regionalnu saradnju koja će dovesti do pozitivne klime i još većeg priliva stranih investicija. Saglasni su da je važno inicirati projekte koji su od regionalnog značaja, sa posebnim akcentom na oblasti statistike, turizma, energetike, investicija, poljoprivrede kao i sličnih projekata u koje se mogu uključiti sve zemlje iz regiona.\nU sklopu projekta promovisan je i Web portal forumtis.net koji je koncipiran u skladu sa ciljevima i zaključenim partnerskim sporazumima o saradnji i koji ima funkciju da objavljuje najvažnije ekonomsko-socijalne projekte, regionalne politike, statističke pokazatelje i analize država regije, statističke podatke o makroekenomskim trendovima, investicijama…\nProjekat je inicirao Savez za podršku ekonomskog i socijalnog razvoja ”Horizont 2024” čiji su partneri: Agencija za statistiku BiH, Ministarstvo civilnih poslova BiH, Republički zavod za statistiku Srbije, Vanjskotrgovinska komora BiH (VTKBiH), Sarajevska berza (SASE), Evropski pokret Srbije, Agencija za unapređenje stranih investicija BiH (FIPA), Republički zavod za statistiku RS-a, Agencija za državnu službu BiH, Općina Centar Sarajevo i Centar za podršku demokratije i ekonomskog razvoja.\n← Gazprom prošle godine ostvario profit od blizu 17 milijardi dolara\nPotpisan sporazum o saradnji Sindikata metalaca FBiH i turskog Sindikata Celik-Is →


Vučić: Nisam video Janšin dokument - Politika - Dnevni list Danas\nPočetna » Politika » Vučić: Nisam video Janšin dokument\nBeta, FoNet19.04.2021. 21:00\nPredsednik Srbije Aleksandar Vučić poručio je večeras, komentarišući navodini „non pjeper“ o podeli Bosni i Hercegovini i vojno jačanje Srbije, da neće biti rata i da je njegova reč za to najveća garancija, da Srbiji ne treba rat sa BiH već zdrava ekonomija, ljudi i putevi.\nVučić je u intervjuu za sarajevsku TV Fejs rekao kako se neće dogoditi ništa od spekulacija koje prate navode o „non pejperu“ koji se pripsuje slovenačkom premiejru Janezu Janši, i nekoliko puta tokom intervjua ponovio da „neće biti rata“.\n„Hoću mir, hoćemo mir“, rekao je Vučić, a na zahtev novinara da mu to garantuje, Vučić je naglasio da je njegova reč najveća garancija i da „njegova reč vredi mnogo više nego reči nekih drugih.\nOn je, tvrdeći da niti je učestvovao u kreiranju Janšinog navodnog predloga o podeli BiH niti ga je video, rekao da se neće dogoditi da Srbija prizna Kosovo i odrekene se Preševa i Bujanovca, a da dobije Republiku Srpsku.\n„Vi kažete u tome (non pejperu) da će Srbija da prizna nezavisno Kosovo i odrekne se Preševa i Bujanovca da bi dobila Republiku Srpsku. To se neće dogoditi, i ništa od toga nije realno, ni dobro ni potrebno“, rekao je Vučić.\nNa zamerku da on govori jedno, a drugo govore srpski član predsedništva BiH Milorad Dodik i ministar policije Aleksandar Vulin, Vučić je odgovorio da njih dvojica iznose svoje stavove, i da on na njih ne može uticati.\nVučić je insitirao na tome da posle vojnej vežbe, održane ovog vikenda na Pasuljanskim livadama naglasio i ponovio da poštuje integritet BiH, iako Dodik ima drugačiji stav.\n„Možete li da mi objasnite čemu dvostruki standardi među bošnjačkim političarima – teritorija Srbije može da se komada, i to je dobrodošlo, i saglasni smo sa tim da se dodvorimo Nemačkoj ili SAD ili nekom drugom, ali ako bi neki Srbin rekao da nećemo bombardovanje, ratove nego miran razlaz, e za to je zločinac Vučić kriv, koji se, pritom, sa tim ne slaže“, rekao je Vučić povopdom „non pejpera“, BiH i Republike Srpske.\n„To se neće desiti, nama ne treba teritorija BiH, nama su potrebni ljudi u BiH, potrebni su nam putevi među ljudima, da sa njima bolje i lepše živimo“, rekao je Vučić.\nOn je poručio da će „Srbi i Bošnjaci živeti u miru“ zato što hoće i što im je potrebno da sačuvaju mir i zato što ne vidi mogućnosr da ratom nešto može da se reši i da ga ne interusje „ni srpski ni bošnjački svet“ već otrvaranje granica, ubrzanje prometa i malogranični veze.\nVučić je, na pitanje „da li ste iskreno za EU“ rekao „jesam“, ocenivši kako u ovom trenutnu niko ne bi želeo da Srbiju primi u EU i da za to u sadašnjim međunarodnim okolnostima i odnosima u Uniji još nije trenutak.\nPredsednik Srbije Aleksandar Vučić rekao je da zna ko ga je u julu 2015. napao u Srebrenici i da nisu tačne tvrdnje da je to organizovala Bezbednosno informativna agencija (BIA).\n„Otišao sam da se poklonim žrtvama i to je bio jedini trenutak kad sam pognuo glavu, momci iz obezbeđenja su saginjali glavu, jer je to prirodna reakcija, ali ja sam tada bio ponosni Srbin, predsednik Srbije“, rekao je Vučić u intervjuu za TV Face.\nRekao je da je neverovatno da neko pomisli da je on to organizovao sam protiv sebe, da je pozvao telefonom čoveka koji ga je udario u rame nogom, i da nikad nije insistirao na priči o tom napadu.\nOn je govorio o stradanju porodice Vučić u Drugom svetskom ratu, i dodao da se zalaže za kulturu sećanja na zločine i u Srebrenici i u Jasenovcu i Jadovnu.\nIpak je i pored više puta ponovljenog insistiranja odbio da Jasenovac okarakteriše kao genocid i objasnio da je jasno šta lično misli, ali da kao predsednik Srbije ne želi da se vraća u prošlost, jer to donosi još 100 godina sukoba.\nKada je reč o Srbiji, Vučić je rekao da je ona teritorijalno sebi dovoljna i da ostali treba da prestanu „da je komadaju“, a da „Srbija nema teritorijalnih pretenzija prema susedima“.\n„Neće biti rata“, rekao je Vučić i dodao da je njegova reč najveća garancija za to.\nAleksandar VučićJanez JanšaNon -pejperpredsednik srbijeBeograd\n40 reagovanja na “Vučić: Nisam video Janšin dokument”\n19. aprila 2021. u 21.04\nSrbija se zalaze za suverenitet Bosne i Hercegovine.\n20. aprila 2021. u 09.17\nNa to se obavezala Dejtonskim sporazumom, baš kao što se obavezala da štiti Rezoluciju 1244.\n19. aprila 2021. u 21.06\nPa naravno, čovek koji se zalaže za stabilnost u reginu, koji je tu da pomogne nema namere da deli ili priznaje.\nPa naravno. Covek koji je osmislio region po svom bolesnom umu, stabilnost Balkanskog regiona imace i on i mi, kad nestane sa politicke scene.\n19. aprila 2021. u 21.08\nNe zeli Vucic da komada BiH i time izazove novi rat, iako je voditelj Senad to pokusao tako da predstavi.\n20. aprila 2021. u 08.46\nJa mislim da ce cela Bosna da se ujedini sa Srbijom, ma kako to sad izgledalo.\n20. aprila 2021. u 09.18\nJa sam više za ekonomsku povezanost, nešto poput „malog Šengena“ a kad se oseti ekonomska snaga, potaće nebitne i granice i entiteti!


Uspješno održan humanitarni bazar u Loparama - UGLJEVIK.INFO\nUdruženje građana „Majevički akcijaši“ Lopare i neformalna grupa žena Lopara, uz podršku opštine Lopare organizovala je Humanitarni bazar, za liječenje teško oboljelih mališana Anike, Olivera i Minje.\nIzrazivši zadovoljstvo dobrim odzivom građana načelnik opštine Lopare Rado Savić, u ime lokalne zajednice, je pružio podršku organizatorima i dodao: „Da je jako važno da ima ljudi koji su spremni da svoju energiju i vrijeme ulože u humana djela“.\n„Po uzoru na druge gradove u Republici Srpskoj, koji su organizovali ovakve bazare odlučili smo i mi da u Loparama da organizujemo bazar humanitarnog karaktera, a cilj ovog bazara je prikupljanje novčanih sredstava za liječenje dječaka Olivera“ – rekla je u svojoj izjavi novinarima Tanja Marković, predstavnica neformalne grupe građana.\nZvezdana Dejić, predsjednica udruženja „Majevički akcijaši“ je u izjavila da je novac za Aniku i Minju prethodno prikupljen, a da je humanitarni broj za Olivera aktivan (1414).\nPored opštine Lopare i Centra za kulturu veliki doprinos ovoj humanitarnoj akciji dala su velika i mala preduzeća, marketi, kafići su donirali kafu, a mušterije za taj iznos su zvale humanitarni broj.\nUdruženja građana i neformalne grupe iz Lopara, Brčkog, Bijeljine i Janje imali su štandove, a u ponudi bazara bili su hrana, igračke, odjeća, obuća i drugi artikli, koje su posjetioci uzimali za svoje potrebe, a potom u humanitarnu kutiju ubacivali, po sopstvenoj volji, iznos novca namijenjen za liječenje dječaka Olivera.\n“Samo na ovaj način prikupljeno je 5548 KM”, istakla je Zvezdana Dejić.


Potpredsednik Vlade Republike Srbije i ministar unutrašnjih poslova Nebojša Stefanović poručio je danas, prisustvujući raspodeli oko 80 novih vatrogasnih i službenih vozila, da Ministarstvo unutrašnjih poslova nastavlja zahvaljujući odgovornoj ekonomskoj politici države sa intenzivnim opremanjem policajaca i vatrogasaca, kako bi oni bili što bezbedniji i kako bi još efikasnije brinuli o bezbednosti građana Srbije.\n„Pripadnici Sektora za vanredne situacije dobili su 12 vatrogasnih vozila, koja će biti raspoređena u vatrogasno-spasilačke jedinice u Jagodini, Šapcu, Vranju, Novom Pazaru, Somboru, Kraljevu, Prokuplju, Zaječaru, Novom Sadu i Beogradu. Hoćemo da pokažemo da smo odgovorni prema građanima u svim delovima naše zemlje i zato ravnomerno nabavljamo vozila i opremu i za policajce i za vatrogasce u svim opštinama gde je to potrebno“, rekao je Stefanović, najavljujući da će shodno prioritetima koje je ovaj Sektor zadao nova vatrogasna vozila do kraja godine stići i u ostale delove Srbije.\nOn je podsetio da su vatrogasci-spasioci do pre nekoliko godina raspolagali sa vozilima, od kojih su neka bila stara i po 50 godina, te da će nova oprema i tehnika doprineti i njihovoj boljoj zaštiti i većoj efikasnosti u pružanju pomoći građanima.\n„Nastavićemo da kontinuirano opremamo pripadnike Ministarstva unutrašnjih poslova i unapređujemo uslove njihovog rada, jer moramo voditi računa o ljudima, koji danas rade možda i najteži posao u Srbiji. Ulažući u njihovu obučenost i opremljenost, ulažemo i u veću bezbednost građana“ rekao je Stefanović.\nMUP nabavio 322 vozila za potrebe KRIMINALISTIČKE POLICIJE\nStefanović: MUP-u dodeljeno 80 vatrogasnih i službenih vozila\nStefanović u Zrenjaninu: Dobrovoljno vatrogastvo ima budućnost u Srbiji\nSTIGLE NOVE "MARICE", VATROGASNA I SPASILAČA VOZILA Stefanović: Investiramo tamo gde je najvažnije za građane


Arhiva vesti za ključnu reč ‘Srpska liga’\nSa pripremama počeli fudbaleri „Železničara“\nNapisao Goran Mihajlov u kategoriji Fudbal 13 jula, 2016\nFudbaleri „Železničara“ izvršili su prvu prozivku igrača i počeli sa pripremama pred početak prvenstva u Srpskoj ligi, grupa Vojvodina. Trener popularne „dizelke“ Aleksandar Stevanović, i dalje će predvoditi klub, dok će njemu pomagati trener Nenad Stojčić, dok će sa golmanima i dalje raditi Vladimir...Dalje »\n„Dizelka“ bolja protiv favorita iz Nove Pazove\nNapisao Goran Mihajlov u kategoriji Fudbal 25 aprila, 2016\nFudbaleri pančevačkog „Železničara“ iznenadili su prošlog vikenda, jer su u 23.kolu Srpske lige, grupa Vojvodina na terenu Sportskog centra „Mladost“ pobedili ekipu „Radničkog“ iz Nove Pazove, minimalnim rezultatom 1:0. Gol je postigao Aleksander Čišić u...Dalje »\nVažni bodovi „dizelke“ sa Mise, u derbiju\nNapisao Redakcija u kategoriji Fudbal 15 marta, 2016\nNa SRC „Mladost“ u Pančevu, odigrana je utakmica prvog kola prolećnog dela prvenstva Srpske lige-grupa Vojvodina, između fudbalera domaćeg „Železničara“ i „Doline“ iz Padine. Iako su gosti prvi poveli golom Kozića u 27.minutu, domaća ekipa je pored poništenog gola i nekoliko šansi, uspela da u drugom poluvremenu dva puta pogodi mrežu protivničke ekipe, i zasluženo...Dalje »\nŽeljko Stajčić iz penala doneo tri boda „Želji“\nNapisao Goran Mihajlov u kategoriji Fudbal 23 novembra, 2015\nFudbaleri „Železničara“ uspeli su da se domognu novih bodova u susretu sa ekipom „Cementa“ iz Beočina. Oni su u nedelju, na terenu Sprotskog centra „Mladost“ u 15.kolu Srpske lige-grupa Vojvodina, pobedili rezultatom 2:1. Golove za domaći tim postigli su Marko Gudan u 73 i Željko Stajčić u 90.minutu iz...Dalje »\nNapisao Goran Mihajlov u kategoriji Fudbal 11 novembra, 2015\nOdlična fudbalska utakmica 13.kola Srpske lige-grupa „Vojvodina“ odigrana je na terenu Sportskog centra „Mladost“ u Pančevu. Fudbaleri domaćeg „Železničara“ pobedili su favorizovanu ekipu „Odžaka“ 1:0, golom Marka Jovanovića u 63.minutu. Gosti su u Pančevo došli po sva tri boda, ali su pognute glave napustili...Dalje »\nPoraz „Železničara“ iz penala u finišu\nNapisao Stefan Smuđa u kategoriji Fudbal 11 oktobra, 2015\nPo kišovitom vremenu na stadionu SRC „Mladost“ fudbaleri „Železničara“ su izgubili od „Borca“ iz Sakula u meču devetog kola Srpske lige, grupa „Vojvodina“. Krajnji rezultat bio je 1:2 (0:0), a do pobedonosnog gola došli u samom finišu meča. Po lošem vremenu za igru nije se mogla videti kvalitetnija igra, pa je prvo poluvreme proteklo u...Dalje »


"Mladić ne može da izbjegne izručenje" - Klix.ba\n"Mladić ne može da izbjegne izručenje"\n31.12.2009. u 09:10\nRatko Mladić se još dobro i uspješno krije i može da odgađa svoje izručenje na ovakav način, ali ne može da ga izbjegne, rekao je ministar rada i socijalne politike Srbije Rasim Ljajić, koji je podnio ostavku na mjesto šefa Akcionog tima za saradnju s Haškim tribunalom.\n"Ako službe nastave da rade ovako, hapšenje Mladića ne može biti izbegnuto. Kada će to biti, ne mogu da oročavam. Jedino mogu da kažem da verujem da će službe nastaviti da rade maksimalno. I ove godine radilo se maksimalno, i teško da se može više od ovoga", rekao je Ljajić za beogradski "Blic".\nLjajić je u 29. decembra podnio ostavku na mjesto šefa Akcionog tima za saradnju s Haškim tribunalom, jer se prevario u procjeni da će najtraženiji haški bjegunac Mladić biti uhapšen do kraja godine.\nKomenatrišući da li Akcioni tim ima uopšte ideju gdje je Mladić, Ljajić je rekao "Imamo ideju (Akcioni tim), naravno, ali o toj ideji ne možemo da govorimo. Imamo i plan i saznanja koja upotpunjujemo. Ali, ponekad ona budu relevantna na neko vreme, a onda ih neki događaj demantuje, poruši kao kulu od karata".\nMladić će, rekao je Ljajić, uvijek biti uslov evropskih integracija.\n"On je već sada uslov. Praktično smo dobili prelazno rešenje, odblokiran je prelazni trgovinski sporazum, ali ne i Sporazum o stabilizaciji i pridruživanju. Opet imamo polovično rešenje zbog Mladića", istakao je Ljajić.\nGovoreći o stabilnosti Vlade Srbije, Ljajić je rekao da u ovom trenutku ne vidi šta bi mogao da bude "okidač za nove izbore".\n"Ne vidim izbore u 2010. godini, ali ne bih se iznenadio ni da ih bude. Mi smo u Srbiji imali samo jednu vladu koja je izgurala četvorogodišnji mandat", istakao je Ljajić.\n"Bijeli šengen zavisi od efikasnosti zemlje"\n31.12.2009. u 09:14\nChavez podržava Ahmadinejada, optužuje SAD\n31.12.2009. u 09:06


[PREMIUM] Domaćin bez prvog strelca, kapitena i još petorice dočekuje gosta koji u poslednje vreme pobeđuje! - Sportske novosti\nNaslovna Fudbal Bet Info Fudbal Domaćin bez prvog strelca, kapitena i još petorice dočekuje gosta koji...\n[PREMIUM] Domaćin bez prvog strelca, kapitena i još petorice dočekuje gosta koji u poslednje vreme pobeđuje!\nDomaći tim će večeras biti bez čak sedmorice fudbalera (od kojih su samo neki prvi strelac ekipe i kapiten ekipe), dok će gost imati mnogo manje istih i nadamo se da će na neki način to uspeti da iskoristi na terenu. Pored toga, gost nije u lošoj formi, uspeo je da dođe do pobeda u poslednje vreme i vrlo će interesantno biti ispratiti večerašnji meč. Ne bismo ga tek tako otpisali. Utakmica se igra oko 21 čas po našem vremenu večeras.\nU pitanju je meč 25. kola portugalskog šampionata, a od 21:15 sastaće se Benfika i Belenenseš, te će ova utakmica i zatvoriti kolo koje se igralo minulog vikenda. Benfika se trenutno nalazi na 2. mestu na tabeli, a uz eventualni trijumf večeras preći će na prvo mesto uz dva boda više u odnosu na Porto. Lepa sezona za Belenenseš, reklo bi se, koji trenutno zauzima 7. poziciju na tabeli i ima bezbrižan finiš sezone, daleko od zone ispadanja, ali, na njihovu žalost, i relativno daleko od borbe za Evropu.\nInteresantan je podatak da je Benfika na poslednjih 5 susreta upisala 3 pobede, 1 remi i 1 poraz, a remi i poraz su bili u Ligi Evrope. Pored toga, Benfika demonstrira silu u Portugalu i vrlo je moguće da će to biti slučaj i večeras. Sa druge strane imamo Belenenseš koji je upisao 2 pobede, 1 remi i 2 poraza na poslednjih 5 susreta, a pogotovo je iznenađujuć trijumf nad Bragom rezultatom 0:2. Tada je kvota na pobedu gosta iznosila oko 8.50, tako da ovoj ekipi nije strano da igra dobro kao autsajder. I na poslednja 2 međusobna susreta, Belenenseš je upisao remi i pobedu protiv Benfike.\nInteresantni će biti izostanci za večeras, a za Benfiku neće igrati Haris Seferović (40n/19g/9a, najbolji strelac ekipe), Tyronne Ebuehi (0n/0g/0a, desni bek), Ljubomir Fejsa (28n/0g/0a, defanzivni vezni), Eduardo Salvio (24n/5g/5a, desno krilo), Jardel (33n/3g/1a, centralni bek, kapiten), Germán Conti (10n/1g/0a, centralni bek) i Gabriel (30n/1g/1a, centralni vezni). Po svemu sudeći, Benfika će večeras biti bez čak sedmorice fudbalera. Za Belenenseš neće igrati Tiago Caeiro (0n/0g/0a, centarfor), Henrique Almeida (19n/5g/2a, centarfor, drugi strelac ekipe) i Alhassane Keita (14n/5g/0a, centarfor), dok je upitan Merlin Tandjigora (0n/0g/0a, centralni vezni). Dakle, Za Belenenseš imamo tri izostanka, gde je jedan od strane fudbalera koji ove sezone nije ni igrao.\nIako veliki favorit po kvotama, nadamo se da Belenenseš može da pruži kakav-takav otpor i da iznenadi kladioničare širom sveta.\nMišljenje urednika: Kada bismo napisali da Benfika nije favorit, lagali bismo. Benfika je i dalje apsolutni favorit večeras, ali se nadamo da neće slaviti sa više od 2 gola razlike. Naime, opcija da će Belenenseš da pobedi, igra nerešeno ili izgubi uz maksimalno 2 gola razlike se plaća kvotom 1.60 u ovom trenutku, što je itekako prihvatljivo, a nadamo se da domaći tim neće biti napadački nastrojen večeras.\nPrethodni tekstMarin pauzira do kraja meseca\nSledeći tekstGde danas „idu“ uplate – 11. mart 2019.


Od Briselskog sporazuma do Vašingtonskog dogovora\nPosredovani pokušaji uređenja života, ili današnjim rečnikom kazano "normalizacije odnosa", između Srba i Albanaca na Kosovu i Metohiji traju bezmalo dve i po decenije. Tačnije, još od vremena kada su prekaljeni, ali ne i tako uspešni, posrednici iz doba Jugoslovenske krize: Oven, Stolteberg, Mazovjecki, Ren i drugi pokušali da posreduju u postizanju dogovora o obrazovanju. Nakon toga su usledila manje ili više neuspešna nastojanja da se pronađu rešenja u različitim oblastima, od energetike do statusnih pitanja.\nizvor: Kim, autori Milan Krstić* i Stevan Nedeljković**\nPokušaj stavljanja tačke na krizu „prelamanjem preko kolena“ i jednostranim proglašavanjem nezavisnosti 2008. godine od strane institucija u Prištini, očigledno nije doveo do konačnog rešenja. Čini se da je to bilo jasno već 2010. godine, kada je u okviru Generalne skupštine Ujedinjenih nacija (GS UN) pozdravljena „spremnost Evropske unije da olakša dijalog između Srbije i Kosova“. Od tada do danas organizovano je na desetine sastanaka u različitim formatima, pre svega pod okriljem EU. Ipak, po pravilu „utvrđenom“ tokom devedesetih godina, kada god je evropsko posredovanje bilo u škripcu, intervenisale su Sjedinjene Američke Države. Zato i ne treba da čudi da su u dva odvojena procesa postignuta dva ključna ishoda: Briselski sporazum (2013) i Vašingtonski dogovor (2020).\nDokumenti potpisani u okviru briselskog i vašingtonskog dijaloga odraz su dve različite pregovaračke kulture i različitih strateških konteksta njihovog usvajanja, iako oba za cilj imaju konačnu normalizaciju u odnosima Beograda i Prištine. Zato smatramo da je važno ukazati na sličnosti i razlike koje u ovim dokumentima postoje.\nPregovarački proces koji je rezultirao Briselskim sporazumom 2013. godine bio je drugačiji u odnosu na pregovore u Vašingtonu septembra 2020. godine. Najpre, do dogovora u Briselu došlo se u okviru jednog dužeg dijaloga koji je započet još 2011. godine, a za koji je temelj predstavljala već pomenuta rezolucija GS UN. Ovi pregovori su do 2012. godine vođeni na tehničkom nivou, da bi od jeseni te godine bili podignuti na najviši politički nivo. Na kraju, Briselski sporazum je bio rezultat većeg broja susreta najviših zvaničnika Beograda i Prištine. Zvaničan naziv Briselskog sporazuma je Prvi sporazum o principima koji regulošu normalizaciju odnosa, što samo po sebi ukazuje na to da je ovaj dokument viđen kao samo početni korak usmeren ka potpunoj normalizaciji, na kojoj će rad nastaviti nakon 2013. godine, u okviru istog pregovaračkog procesa.\nU slučaju pregovora u Vašingtonu, reč je o jednom ad-hok pregovaračkom procesu koji je samoinicijativno pokrenut od strane SAD, bez delegiranja medijatorske uloge Vašingtonu od strane relevantnih međunarodnih institucija kao što su UN ili OEBS. Kao preteča ovog dogovora mogu se uzeti dogovori Beograda i Prištine o drumskom, železničkom i avio saobraćaju s početka 2020. godine, koji su postignuti uz posredovanje SAD. No, samo direktno pregovaranje o sadržaju dokumenata potpisanih u Vašingtonu trajalo je svega dva dana (4. i 5. septembar), ne računajući prethodne pripreme, što je daleko kraći period u odnosu na vreme koje je bilo potrebno za dogovor u Briselu.\nU Briselu su 2013. godine i predstavnik Beograda (Ivica Dačić) i predstavnik Prištine (Hašim Tači) parafirali istovetni sporazum, iako je svako parafirao svoj odvojeni primerak. I na primerku koji je parafirao Tači, i na primerku koji je parafirao Dačić, stajao je i paraf Ketrin Eštin, tadašnje Visoke predstavnice EU za spoljne poslove i bezbednosnu politiku.\nU Vašingtonu se dokument koji je potpisao Vučić razlikuje u poslednjoj tački u odnosu na dokument koji je potpisao Hoti.\nSadržaj Briselskog sporazuma bio je takav da nije uključivao obećanja o delovanju EU u svoj sadržaj, iako je dokument parafirala i baronesa Ešton u ime EU. Sa druge strane, dogovor u Vašingtonu podrazumeva određena obećanja od strane SAD prema akterima, ali, uprkos tome, SAD nisu potpisale ovaj dokument, već je Tramp potpisao samo jedno protokolarno pismo o sastanku održanom u Beloj kući, sa čijim sadržajem (bar kada je reč o pismu upućenom predsedniku Srbije) još uvek nismo upoznati.\nDokumenti potpisani u Vašingtonu definitivno nisu pravno obavezujući. Postavlja se pitanje da li Briselski sporazum jeste. Činjenica da je ovaj dokument još aprila 2013. godine prihvatila Vlada Srbije, a potom ga usvajanjem vladinog izveštaja potvrdila i Narodna skupština Republike Srbije, ukazuje na viši stepen formalizacije ovog akta u odnosu na dogovor u Vašingtonu, koji nije prošao čak ni kroz ovakvu kvazi-ratifikacionu proceduru. Uprkos tome, Ustavni sud Srbije je konstatovao kako je u pitanju samo politički dokument, a ne pravno obavezujući međunarodni ugovor (što znači i da nije protivustavan). Sa druge strane, Ustavni sud Kosova je procenio delove ovog sporazuma kao neustavne, što znači da je sporazum tretiran kao pravni akt. Ipak, oba sporazuma nesumnjivo nose političku težinu i proizvode političke posledice (bilo pozitivne ili negativne), čak i nezavisno od pravne obaveznosti.\nBriselski sporazum bavio se pitanjima koja se isključivo tiču stanja na terenu na Kosovu i Metohiji i odnosa Beograda i Prištine. Fokus je bio na pronalasku političkog rešenja za problem tzv. „paralelnih institucija“ na Kosovu, te mehanizma koji bi omogućio integraciju Srba u kosovski sistem, izašavši pritom u susret i njihovim političkim zahtevima. Iako nije bio sveobuhvatan sporazum, Briselski sporazum jeste bio esencijalno politički važan. Suštinski element ovog dogovora bio je faktički pristanak Srbije na integraciju severa Kosova u kosovski sistem, dok je zauzvrat trebalo da bude formirana Zajednica/Asocijacija srpskih opština. No, kako ovlašćenja Zajednice nisu precizirana, te kako je ostalo da se to tek utvrdi statutom, jasno je da je i ovaj sporazum imao mnogo političkih nepreciznosti i da je bio daleko od epohalnog političkog dogovora dve strane.\nDogovor iz Vašingtona se nije bavio ključnim političkim pitanjima za odnose Beograda i Prištine. Određena konkretna ekonomska i pravna pitanja (Gazivode, infrastruktura, imovina SPC) jesu pomenuta, ali su i ove odredbe prilično široko definisane. Naglasak je, dakle, bio na ekonomskom povezivanju, a ne na rešavanju političkih pitanja, što i ne čudi, imajući u vidu da je zvaničan naslov dokumenata koje su potpisali Vučić i Hoti u Vašingtonu „Ekonomska normalizacija". Ovo je još jedna razlika u odnosu na briselski dijalog, u kome se, između ostalog, teži postizanju političkog rešenja. Takođe, u dokumentima potpisanim u Vašingtonu postoji čak šest tačaka koje nemaju nikakve direktne veze sa odnosima Beograda i Prištine, već predstavljaju tačke za „američko tržište“ u kojima su se strane obavezale na određene koncesije prema Beloj kući (Izrael, Hezbolah, 5G mreža, diversifikacija energenata...).\nPerspektive realizacije sporazuma\nBriselski dijalog je konstantno praćen „štapom“ u vidu pretnje da će Beograd i Priština biti blokirani na daljem evropskom putu dok ne ispune preuzete obaveze i dok ne naprave dodatni napredak u rešavanju preostalih pitanja koja nisu adresirana Briselskim sporazumom. On je kasnije dodatno preciziran i razvijan, naročito dogovorima u Briselu iz avgusta 2015. godine. Srbija i formalno ne može okončati pregovore o pristupanju EU sve do postizanja „pravno obavezujućeg sporazuma o normalizaciji odnosa“ sa Prištinom. Posledično, članstvo u EU je „šargarepa“ koju Brisel nudi. Uprkos tome, ni sporazum iz 2013. godine, a ni brojni potonji dogovori Beograda i Prištine nisu implementirani, tako da nije ostvaren preveliki napredak na ovom polju.\nSjedinjene Države, sa druge strane, nemaju „štap i šargarepu“ koji bi uticali na tako važnu stvar za Beograd i Prištinu kao što je članstvo u EU. Ipak, Vašington bi mogao da ponudi ozbiljan novac, što je i nagovešteno u dokumentima koje su potpisali Vučić i Hoti. Ukoliko bi SAD bile spremne da ponude priličan novac Beogradu i Prištini, a koji bi uslovile implementacijom sporazuma, zasigurno je da bi perspektiva njegove implementacije bila ojačana. Ipak, to ne znači da bi čak i u tom slučaju bilo 100 odsto izgledno da će se sporazum realizovati. Ukoliko bi na predstojećim izborima u SAD Bajden pobedio Trampa, ukoliko bi pokret Samoopredeljenje preuzeo vlast u Prištini, ili ukoliko bi Rusija i Kina izvršile ogroman koordinisani pritisak na Beograd – perspektive za implementaciju ovog sporazuma bile bi smanjene. U tom pogledu, i dokument iz Brisela i dokument iz Vašingtona su miljama daleko od „novog Dejtona“.\nIma li sličnosti između briselskog i vašingtonskog „čeda“?\nPored svih razlika, dogovori postignuti u Briselu i Vašingtonu imaju i određenih sličnosti. U oba slučaja je reč tek o jednom koraku ka postizanju konačnog rešenja oličenog u punoj normalizaciji odnosa Beograda i Prištine. Drugo, njihovo sprovođenje je upitno i uslovljeno brojnim faktorima, koji ne uključuju samo volju Beograda i Prištine. Dobar deo odredbi Briselskog sporazuma i dalje su „mrtvo slovo na papiru“. Sa druge strane, iako je od postizanja dogovora u Vašingtonu proteklo tek nekoliko nedelja, posle kolebljivih stavova zvaničnika i u Beogradu i u Prištini, jasno je da je sprovođenje pojedinih odredbi postignutih u glavnom gradu Sjedinjenih Država „na dugom štapu“. Kako je navedeno, situacija će se dalje usložiti ukoliko dođe do promene na mestu predsednika SAD. Treće, pokazalo se da strategija „štapa i šargarepe“, koje su koristili i EU i SAD, ne daje pune efekte u dijalogu Beograda i Prištine. Čini se da je tako iz dva ključna razloga. Najpre, ulozi za strane u pregovorima su preveliki, a idealna rešenja za bilo koju stranu su miljama udaljena. Sa druge strane, ni ponuda ni pretnja nisu previše kredibilni. Ni Beograd ni Priština nisu previše dobili niti izgubili činjenicom da nisu dosledno sprovodili sporazum iz Brisela.\nUkoliko se išta može naučiti iz poslednje tri decenije krize na tlu bivše Jugoslavije, to je da samo simbioza napora SAD i evropskih država u posredovanju može dovesti do pozitivnih ishoda u pregovorima. Vođenje pregovora na dva koloseka, uz prisutno nadgornjavanje između SAD i EU, stavlja u težak položaj Beograd i Prištinu. U takvim okolnostima „pravno obavezujućeg sporazuma“, toliko zahtevanog od strane posrednika, neće biti skoro na horizontu.\n* Milan Krstić je asistent na Fakultetu političkih nauka Univerziteta u Beogradu i direktor za komunikacije Centra za društveni dijalog i regionalne inicijative.\n** Stevan Nedeljković je asistent na Fakultetu političkih nauka Univerziteta u Beogradu i direktor Centra za društveni dijalog i regionalne inicijative.


Haftarove snage dale Tripoliju ROK OD TRI DANA ili će biti meta svakodnevnih napada\nLibijska nacionalna armija (LNA) generala Kalife Haftara koja je pokrenula ofanzivu na Tripoli, sedište međunarodno priznate vlade, dala je miliciji Mistrate koja brani grad, rok od tri dana da se povuče.\nU saopštenju, LNA upozorava miliciju da se povuče iz Tripolija i Sirta ili će u protivnom Misrata biti meta svakodnevnog napada.\nSavet bezbednosti UN o Libiji, ali bez saglasnosti o osudi napada na migrante\nBorbe za Tripoli traju već četiri meseca, a prošle nedelje je general Kalifa Haftar objavio da je počela odsudna bitka za prestonicu.\nSaopštenje Haftarovih snaga je usledilo posle vazdušnih udara koje su izveli na skladište turskog oružja i vojne opreme u Tripoliju.\nNapad je izazvao osudu premijera Fajeza Saraja koji je rekao da je u njemu bilo civilnih žrtava.\nDok Turska Katar i Italija podržavaju Sarajevu vladu u Tripoliju, Haftar ima podršku Francuske, Rusije i ključnih arapskih zemalja uključujući Egipat, UAE i Saudijsku Arabiju, piše AP.\nHaftarove snage zauzele aerodrom kod Tripolija?


Mesto u nacionalnom timu obezbedila je Nikolina Moldovan u disciplini K1 na 200 i 500 metata, ali i u disciplini K2-200 u čamcu sa Oliverom Moldovan.\nU dvosedu na 500 metara trijumfovale su Milica Starović i Dalma Benedek-Ružičić, pobedivši u finalu sestre Moldovan. U istoj disciplini u muškoj konkurenciji mesto u timu obezbedili su Simo Boltić i Vladimir Torubarov, koji su prvog dana osvojili i mesto u timu u disciplini K2-1000. Boltić i Torubarov u reprezentaciji Srbije obezbedili su i mesto u kajaku četverosedu, zajedno sa Ervinom Holpertom i Dejanom Terzićem.\nU K1-500 u muškoj konkurenciji, mesto u reprezentaciji, pobedom u finalu, obezbedio je Dejan Pajić, koji je prvog dana osigurao mesto u nacionalnom timu i na dvostruko dužoj deonici.\nU kanuu jednokleku na 200 metara ubedljivo je pobedila Krasimira Stojčeva, ispred Nikoline Mijušković i Nikoline Milić.\nPrvog dana, mesto u nacionalnom timu obezbedio je i Strahinja Mladežić u C1-1000.\n"Prezadovoljan sam onim što su takmičari pokazali ovako rano u sezoni. Kandidati koji su izborili svoje mesto u reprezentaciji sada imaju vremena da do početka Evropskog prvenstva izbruse formu. Najveći deo reprezentativaca i disciplina u kojima će se takmičiti je poznat, međutim s obzirom da u nekim disciplinama postoje dileme, sada slede konsultacije sa samim takmičarima, ali i trenerima i sportskim direktorom Miroslavom Aleksićem, a konačan spisak putnika za Račice i Baku biće poznat u utorak", rekao je selektor reprezentacije Srbije Miroslav Rodić.\nPrvenstvo Evrope za seniore održava se u češkim Račicama od 1. do 3. maja, dok su kajakaška takmičenja na Evropskim igrama u Bakuu od 14. do 16. juna.


Duško Šarić tuži Crnu Goru zbog vremena provedenog u pritvoru - KRIK\nObjavio/la KRIK.rs 1 oktobra, 2018\nDuško Šarić, brat Darka Šarića, i njegov saradnik Jovica Lončar traže od države Crne Gore da im isplati ukupno 370.000 evra odštete jer tvrde da su neosnovano bili u pritvoru dok im se sudilo za pranje novca.\nŠarić i Lončar bili su optuženi da su oprali oko 19,3 miliona evra stečenih švercom kokaina. Tri puta su osuđeni, ali su presude svaki put ukidane. Konačno su oslobođeni početkom marta ove godine, a krajem jula podneli su tužbu protiv države za naknadu štete.\nZa vreme provedeno u pritvoru Šarić traži 200.000 evra, a Lončar 170.000 evra.\nDanas je pred Osnovnim sudom u Pljevljima održano suđenje po tužbi Lončara, dok je ročište po tužbi Šarića zakazano za 22. oktobar.\nU konačnoj oslobađajućoj presudi Vrhovni sud Crne Gore naveo je da tužilaštvo nije dokazalo da je novac potekao od kriminalnih aktivnosti. Sud je istakao i da je odbrana dostavila dokaze o finansijskim transakcijama koje prikazuju da novac dobijen iz kredita koji su odobravani pokojnom Draganu Dudiću Fricu, takođe jednom od saradnika braće Šarić.\nDuško Šarić je uhapšen u sklopu međunarodne policijske akcije „Loptice“ u novembru 2010. U maju sledeće godine uhapšen je i Lončar.\nDuško je, prema poslovnim papirima, 2006. godine osnovao „Mat Company“ – firmu koja se bavila špedicijom i prodajom nafte. Ovu kompaniju je 2009. godine preneo na delaversku firmu „Mateniko“, a za direktora postavio Lončara.\nPrema optužnici, novac za koji se sumnjalo da potiče od šverca kokaina stizao je na račun pljevaljske kompanije „Mat Company“ sa ofšor destinacija firmi iz Delavera i Sejšela. Oni su sklapali fiktivne ugovore, davali lažne pozajmice svojim firmama i tako prikrili poreklo novca.\nObojica su na sudu svedočila da je Šarić samo formalno osnovao firmu, a da je sve odluke donosio Lončar.\nDuškovom bratu Darku uskoro bi trebalo da bude presuđeno po drugi put u Srbiji. Njemu i njegovoj grupi se sudi osam godina za međunarodni šverc 5,7 tona kokaina, kao i za pranje 22 miliona evra kokainskog novca.\nPre nešto više od tri godine Šarić je osuđen na 20 godina zatvora zbog šverca kokaina, ali je ova presuda oborena odlukom Apelacionog suda, a suđenje je počelo ispočetka.\nU ponovljenom postupku tužilac je krajem prošle nedelje završio sa iznošenjem završnih reči i za Šarića i članove njegove grupe tražio maksimalne zatvorske kazne.\nSuđenje se nastavlja sredinom ovog meseca kada će sa iznošenjem završnih reči početi advokati, a nakon njih i okrivljeni, posle čega se očekuje presuda.


"Biće Prajda u Podgorici" - BaLConn\n"Biće Prajda u Podgorici"\nObjavljeno: 17. 09. 2013.\nPodgorica -- Direktor "LGBT Foruma progres" Stevan Milivojević izjavio da neće odustati od zakazane Parade ponosa u Podgorici u oktobru, uprkos svakodnevnim pretnjama.\nPrva gej parada u Podgorici zakazana je za 27. oktobar.\nMilivojević je kazao da se pripadnici LGBT populacije, u susret oktobarskoj paradi ponosa u glavnom gradu Crne Gore, suočavaju sa brojnim pretnjama i problemima.\nOn je, u izjavi medijima, naveo da su ulazi zgrada u kojima stanuju istaknuti predstavnici LGBT zajednice osvanuli izlepljeni pretećim porukama.\n"“Nismo iznenadjeni pretnjama, koje smo prijavili policiji. U svakom slučaju, ne odustajemo od oktobarske parade"”, kazao je Milivojević i dodao da "LGBT Forum progres" nema zamerki na rad crnogorske policije, ali ima na rad tužilaštva.\n"Nadamo se da će podneti i neke krivične prijave kako bi poslužile za primer da se, oni koji planiraju napade, uzdrže od sličnih aktivnosti” rekao je Milivojević.\n"LGBT Forum progres" organizovao je 24. jula u Budvi prvu gej povorku u Crnoj Gori, koja se, medjutim, završila neslavnim bilansom - žestokim sukobom policije i protivnika manifestacije što je rezultovalo privodjenjima i povredama.


Vesti online / Vesti / Srbija / Policijskom sindikatu Srbije pristupilo 1.000 novih članova\nReprezentativnom Policijskom sindikatu Srbije kolektivno su pristupila dva policijska sindikata, kao i deo rukovodstva i članstva još jednog policijskog sindikata. Novi članovi PSS su Policijski sindikalni pokret sa predsednikom Igorom Đurđevićem, Sindikat ujedinjenje policije, koji se takođe kolektivno učlanio sa predsednikom Zoranom Petrovićem, a novi članovi PSS su i bivši član glavnog odbora Sindikata Srpske policije Nikola Petrović, koji je sa delom članstva pristupio PSS-u. organizaciji.\nNikola Petrović, Igor Đurđević, Veljko Mijailović, Zoran Petrović\n- Policijski sindikat Srbije bogatiji je za preko 1.000 novih članova, zaposlenih u MUP Srbije, koji će se kolektivno učlaniti u našu organizaciju. Ovim je odato priznanje PSS-u kao najvećem sindikatu u policiji i našem dosadašnjem principijelnom radu na popravljanju materijalnog i radnog statusa zaposlenih u policiji. Novopridošli članovi su i do sada delili naše vrednosti, pa ćemo od sada zajedno raditi na unapređenju i rada u policiji Srbije, kao i položaja zaposlenih u MUP Srbije - izjavio je Veljko Mijailović, predsednik PSS nakon sastanka sa novim članovima sindikata.\nSRBIJA Policijski sindikat nastavlja sa pritiskom na Vladu Srbije


SPC NE MOŽE DA ZAMISLI SRBIJU BEZ KOSOVA I METOHIJE | SRNA\nSPC NE MOŽE DA ZAMISLI SRBIJU BEZ KOSOVA I METOHIJE\nBEOGRAD, 3. JANUARA /SRNA/ - Njegova svetost patrijarh srpski Irinej izjavio je da Srpska pravoslavna crkva /SPC/ ne može da zamisli Srbiju bez Kosova i Metohije i poručio da Srbi nikada ne mogu da kažu da ga poklanjaju jer se ono što se pokloni gubi zauvijek.\n"Kosovo može da bude oteto i okupirano, kao što jeste danas, ali Srbi nikada ne mogu da kažu da ga poklanjaju jer se ono što se pokloni gubi zauvek. Mi ne možemo da zamislimo Srbiju bez Kosmeta. U novije doba smo nazvali taj deo Kosovo i Metohija, ali to je Stara Srbija, koja je rodila ovaj drugi deo Srbije", rekao je patrijarh Irinej u božićnom intervjuu za Televiziju "Hram".\nNjegova svetost patrijarh srpski Irinej naglasio je da je Kosovo i Metohija srpska istorija, kultura i duhovnost, da je Prizren bio prijestonica srpskog naroda, a Pećka patrijaršija rezidencija srpskih arhiepiskopa i patrijarha.\n"Zar možemo da dozvolimo da Pećka patrijaršija bude u nekoj drugoj državi? To jedan narod koji je svestan sebe, svoje istorije i kulture ne može sebi da dozvoli. Zar Dečani, Bogorodica LJeviška, Gračanica i druge svetinje da budu svojina nekog naroda koji ih je do juče rušio i palio?", pita patrijarh Irinej.\nGovoreći o Srbiji između Istoka i Zapada, patrijarh srpski je poručio da je Srbija dio Evrope, ali i dio slovenskog svijeta.\n"Crkva i narod žele mir sa svima, i taj kontakt sa svetom i Rusijom neki vide kao sedenje na dve stolice. Ne, mi sedimo na svojoj stolici i sa te stolice znamo ko su nam prijatelji", kaže patrijarh Irinej.\nPatrijarh Irinej naveo je da "ima problema sa Makedonijom" i ocijenio kao nezrelo to što je kanonski nepriznata Makedonska pravoslavna crkva zatražila da im majka crkva bude Bugarska pravoslavna crkva.\nGovoreći o predstojećem obilježavanju 800 godina samostalnosti Srpske pravoslavne crkve, patrijarh srpski istakao je da je dobijanje autokefalnosti veliki događaj od istorijskog značaja.\n"Proslava koja se priprema 2019. godine treba da iznese istorijsku ulogu koju je Crkva imala i ima i danas, da osvetli istorijske momente i Crkvu predstavi kao deo naroda bez koga bi čovek i čovečanstvo izgubili onaj lik koji imaju i treba da imaju", naglasio je patrijarh Irinej.\nNjegova svetost patrijarh srpski Irinej najavio je da će Hram Svetog Save biti jedna od glavnih tačaka u svečanostima povodom osam vijekova autokefalnosti, te da će, kada bude završeno njegovo oslikavanje, u čemu je pomoć obećao ruski predsjednik Vladimir Putin, biti riječ o najvećem prostoru pod mozaikom u svijetu.\nPatrijarh srpski kaže da još nije vrijeme da poglavar Rimokatoličke crkve posjeti Srbiju.\n"Što se tiče želje rimskog episkopa da poseti Srbiju, to su dobre želje i mi ih pozdravljamo. To bi bilo dobro našem narodu, s obzirom na odnose sa našim najbližim susedima Hrvatima, koji su zasnovani na velikim istorijskim nepravdama i zločinima. Međutim, baš zbog tih odnosa, koji su još uvek sveži i bliski, smatramo da još tome nije prilika", dodao je patrijarh Irinej.\nNjegova svetost patrijarh srpski Irinej rekao je da je krajnje vrijeme da Rimokatolička crkva, koja je u velikoj mjeri doprinijela "bivšim odnosima", podigne glas u interesu istine, pravde i zajedničke vjere.\n"Crkva u Hrvatskoj ćuti. I danas se dešava mnogo nemilih događaja, a crkva ćuti, što nije dobro. Narod kaže - ćutanje je znak odobravanja. Postoji želja za stvarnim jedinstvom rimokatoličke i pravoslavne crkve, ali pravoslavna crkva očekuje da želja za jedinstvom bude iskrena", naveo je Irinej.\n"Svima želim blagoslov Božiji i onu radost koju su imali pastiri vitlejemski i anđeli koji su proslavili rođenje Gospoda, da se ta radost useli pre svega u naša srca, naše domove, društvo, škole i svugde gde ljudi žive. Sve pozdravljam sa radosnim pozdravom - Hristos se rodi!", poručio je patrijarh Irinej.


Srpskainfo saznaje da je pokušaju ubistva prethodila svađa dvojice komšija.\n- Prvo su se posvađali u gradu, a nastavili po dolasku ispred porodične kuće oštećenog. Nakon svađe, osumnjičeni je seo u "mercedes" i udario komšiju - objasnio je izvor iz istrage.\nPolicijska uprava Prijedor saopštila je da je osumnjičeni nakon kriminalističke obrade predat u nadležnost Okružnog javnog tužilaštva Prijedor.\nSlučaj je kvalifikovan kao pokušaj ubistva.


Britanski i njemački ministri upozorili BiH da ponuda EU neće vječno biti na stolu - Vijesti - Index.hr\nBritanski i njemački ministri upozorili BiH da ponuda EU neće vječno biti na stolu\nPolitičari u BiH moraju potvrditi da su spremni vrlo brzo provesti reforme koje od njih traži EU\nDobili su i upozorenje od ministara vanjskih poslova Njemačke i VB, Steinmeiera i Hammonda\npetak, 16.1.2015. 18:38\nPOLITIČARI u Bosni i Hercegovini moraju potvrditi da su spremni vrlo brzo provesti reforme koje od njih traži Europska unija jer sadašnja prilika neće vječno biti na stolu, upozorili su u Sarajevu ministri vanjskih poslova Njemačke i Velike Britanije Frank-Walter Steinmeier i Philip Hammond.\nPo završetku razgovora s čelnicima parlamentarnih stranaka u BiH Steinmeier i Hammond istaknuli su da je inicijativa EU za BiH koju su u studenom predložile Njemačka i Velika Britanija ohrabrenje političarima u BiH da podrže reforme i konačno promijene stanje u zemlji.\n"BiH sada ima priliku za napredak", kazao je Hammond.\nTo je možda najbolja prilika koju ta zemlja može dobiti kroz provedbu gospodarskih, socijalnih i političkih reformi, rekao je.\nSteinmeier i Hammond ustvrdili su da je pismena izjava o privrženosti reformama koju je predložilo Predsjedništvo BiH sasvim dobar početak i očekuju da je podupru čelnici 14 najutjecajnijih političkih stranaka s kojima su u petak razgovarali.\n"Ono što smo čuli je široki konsenzus potpore načelima izjave Predsjedništva BiH", rekao je Hammond.\nZajedno smo poslali signal da EU nije zaboravio BiH, rekao je Steinmeier.\nRazgovori su nam "ulili povjerenje da je moguće formulirati reformski put koji će poboljšati život građana BiH" i da su stranački lideri jedinstveni u stajalištu da drugog rješenja nema jer u protivnom će nezadovoljstvo građana rasti, dodao je Steinmeier.\n"Ne znamo koliko će dugo ovaj prozor biti otvoren, no sigurno je da to neće biti vječno", kazao je još no ipak je potvrdio da nema nikakvog formalnog roka za usvajanje izjave Predsjedništva BiH.\n"Mi se nadamo, treba nam i očekujemo potporu 14 lidera političkih stranaka", suglasio se Hammond i podsjetio da EU ima još "cijeli niz problema" pa ako u BiH ne bude pozitivnih pomaka ta bi zemlja moga ostati bez sadašnje pozornosti EU.


Obilježene 23 godine od ubistva 126 srpskih boraca – Zvornik Danas\nNaslovna/izbor urednika/Obilježene 23 godine od ubistva 126 srpskih boraca\nZVORNIK – Otkrivanjem i osvjećenjem novog Spomenika, pomenom, paljenjem svijeća i polaganjem vijanaca na Glođanskom brdu kod Zvornika obilježene su danas 23 godine od stradanja 126 boraca Vojske Republike Srpske, koje su 6. novembra 1992. godine na Glođanskom brdu poubijali pripadnici ondašnje Armije BiH.\nPomen je služio protojerej stavrofor Vidoje Lukić sa sa sveštenstvom.\nPomenu su prisustvovali porodice poginulih boraca, izaslanik predsjednika Republike Srpske Goran Džajić, predsjednik Republičke organizacije porodica zarobljenih i poginulih boraca i nestalih civila Nedeljko Mitrović, predstavnici opština i boračkih organizacija iz Zvornika, Šekovića i Srebrenice, kao i učenici zvorničkih srednjoškolskih ustanova.\nMitrović je novinarima rekao da se na na Glođanskom brdu desio stravičan zločin koji je simbol kasnijih stradanja Srba na prostoru BiH pa i na prostoru cijele bivše Jugoslavije.\n„Glođansko brdo, na kome je masakrirano 126 pripadnika Vojske Republike Srpske, je simbol za više od 23.000 poginulih i ubijenih srspkih boraca, simbol blizu 10.000 civilnih žrtava rata, simbol je za oko 50.000 logoraša od kojih mnigi nisu izašli živi iz muslimanskih logora i simbol je stradanja srpskog naroda, koje još uvijek preboljavamo i obilježavamo na ovaj način“, rekao je Mitrović.\nMitrović je naglasio da je Glođansko brdo simbol za opstanak srpskog naroda na ovim prostorima, a prije svega simbol očuvanja Republike Srpske.\nOn je dodao da smo se na Glođanskom brdu okupili ovim tužnim povodom, ali ponosnim i časnim, da na ovaj način iskažemo duboko poštovanje prema herojima i junacima našeg Odbrambeno-otadžbinskog rata i civilnim žrtvama, koje su mučki poubijale paravojne muslimanske jedinice.\n„Nama koji smo živi ostali, ostaje nam zavjet i ljudski i božiji da pamtimo, da se sjećamo i da vodimo najžešće aktivnosti da se procesuira svaki zločin, pa i ovaj na Glođanskom brdu“, rekao je Mitrović.\nPotpredsjednik Skupštine Boračke organizacije Zvornik Mile Vukadinović naglasio da se na Glođanskom brdu desio jedna od najtežih zločina, jer iako je bio rat i zna se šta je vojnička pogibija, ovdje su vojnici koje su muslimanske snage napale u zoru 6. novembra doživjeli najstravičnije zločine koji su patološkim putem utvrđeni.\n„Na tijelima nekih vojnika vidjelo se da su vezani bodljikavom žicom, neki su bili vezani lancima, neki zakivani ekserima za hrastove. Te strahote ne krije ni pošteno mulimansko stanovništvo ovog kraja, i zato kažem da je drugačija vojnička pogibija u ratu, od mučkog ubijanja, klanja i iživljavanje nad zarobljenim vojnicima“, rekao je Vukadinović.\nVukadinović je izrazio očekivanja da će novoizgrađeni Spomenik, kao simbol stradanja 126 VRS, ostati trajno na ovom mjestu da svjedoči o zločinu.\n„Do sada smo na ovom mjestu podizali tri spomen obilježja, ali su ih nepoznatim počinioci rušili svaki put i nikada nisu otkriveni“, rekao je Vukadinović i naglasio da je Boračka organizacija tražila i od međunarodne zajednice da reaguje, ali se ispostavilo da to njih ne interesuje.\nOn je dodao da za zločine na Glođanskom brdu niko nikada nije odgovarao, iako nadležno tužilaštvo ima kompletno obrađen predmet koji je najpre bio dostavljen u Tužilaštvo u Bijeljini, a kasnije je proslijeđen Tužilaštvu BiH, koje se još nije oglasilo povodom ovog zločina.\nVijence i cvijeće na Spomenik položile su porodice poginulih boraca, izaslanik predsjednika Republike Srpske Goran Džajić, predstavnici opština i boračkih organizacija Zvronika, Šekovića, Srebrenice, Republičke organizacije zarobljenih i poginulih boraca i nestalih civila, ratni vojni invalidi i drugi.\nNa Glođanskom brdu, na mjestu stradanja, tri puta je postavljana Spomen ploča sa natpisom: „Ovdje je ubijeno 126 boraca Vojske Republike Srpske“, ali su ih, nakon postavljanja, svaki put nepoznata lica potarbijala.\nOvaj pojam muškarci najviše traže na Guglu


Nele Karajlić o izjavi Seje Se*ona: To je kao kad bi neko rekao da Zdravko Čolić nije Zdravko… – Haber.ba\nNele Karajlić o izjavi Seje Se*ona: To je kao kad bi neko rekao da Zdravko Čolić nije Zdravko…\nNele je najavio i nove pjesme, uz komentar da to neće biti skroz stari fazon.\nU intervjuu koji je dao za novogodišnji trobroj lista Danas, Nele Karajlić objašnjava zbog čega se vratio pjesmama svog nekadašnjeg benda, nakon dvije decenije, kakvi su mu budući planovi kada je muzika u pitanju, šta danas misli o “Nadrealistima”…\n“Tada sam izašao iz šina koje vode kroz bivšu Jugoslaviju i uskočio na šine koje putuju po cijelom svijetu. To je trajalo sve do 2011. godine, kada sam imao srčane probleme zbog kojih sam prestao da sviram”, rekao je za novogodišnji Danas Nenad Janković, prenosi “B92“.\nO izjavi Seje Se*ona (Davor Sučić) da samo on ima pravo na ime i pjesme benda “Zabranjeno pušenje”, Karajlić kaže da bi to bilo kao kada bi on rekao da Zdravko Čolić nije u stvari Zdravko nego Kornelije Kovač. On je naveo i primjer Charlesa Aznavoura, tvrdeći da je besmisleno reći čije je “Pušenje”, jer je neke pjesme napisao on, a neke Sejo, doduše u malo većem broju.\nTeme:Nele Karajlić, Nenad Janković, Sejo Sexon, Zabranjeno pušenje\nZabranjeno pušenje uvelo Mostarce u 2019.


Studenti iz Norveške na praksi u Telenoru Srbija\nDvadeset studenata master studija za dizajn servisa Fakulteta za dizajn i arhitekturu iz Osla (AHO) provelo je pet dana u Beogradu na praksi u Telenoru Srbija. Pod mentorstvom Telenorovog ekspertskog tima, studenti su imali jedinstvenu priliku da doprinesu izabranim projektima kompanije i steknu praktična znanja u sve popularnijoj oblasti dizajna servisa širom sveta.\n„Dizajn servisa (Service Design) je globalno sve aktuelnija metodologija razvoja proizvoda i usluga, koju primenjujemo i u Telenoru Srbija i kojom obezbeđujemo konstantno unapređenje korisničkog iskustva. Studenti iz AHO Univerziteta iz Osla upoznali su se tokom posete s našim načinom rada, dobili praktično iskustvo u primeni stečenih teorijskih znanja, a rezultat njihovog rada su nove, kreativne ideje koje će biti iskorišćene u daljem razvoju naših usluga”, kaže Igor Ivanović, menadžer Tima za dizajn iskustva sa proizvodima i sistemima Telenora Srbija.\nZajedno sa članovima dela Tima za dizajn iskustva sa proizvodima i sistemima Telenora, koji se bavi dizajnom korisničkog iskustva i procesa rada, studenti iz Norveške imali su priliku da rade na daljem razvoju mogućih koncepata unapređenja korisničkog iskustva u okviru tekućeg regionalnog projekta Telenora za Centralnu i Istočnu Evropu.\n„Studenti dizajna servisa i usluga AHO Univerziteta čitav ovaj semestar blisko sarađuju s Telenorom, stiču znanja i razmenjuju iskustva. Imajući u vidu koliko je tim Srbije u proteklom periodu uradio u oblasti dizajna servisa, dolazak u Srbiju na praksu značajan je za studente jer stiču praktična iskustva iz industrije i imaju priliku da nauče da ta znanja integrišu u svoj dizajn. Naš zadatak je bio da vizualizujemo različite mogućnosti novih proizvoda koji bi mogli biti od koristi krajnjim korisnicima. Studenti su vredno radili na realizaciji četiri koncepta za četiri nove usluge. Sa zadovoljstvom mogu da kažem da će konačan ishod biti korišćen u daljim procesima kompanije Telenor. Takođe, bili smo u prilici da razmenimo iskustva o dizajnu usluga, dizajnerima, ne-dizajnerima i izazovima koji su pred nama, što je od neprocenljivog značaja za nas“, kaže Natalia Lucia Agudelo Alvarez, mentor i gostujući profesor na Fakultetu za dizajn i arhitekturu iz Osla.


Realizacija budžeta po unapred definisanom planu | Ministarstvo omladine i sporta\nPomoćnik ministra za sport u Ministarstvu omladine i sporta Dragan Atanasov prisustvovao je danas konferenciji Četvrtog međunarodnog sajma Ekonomija sporta, u hotelu Hajat, na kojoj je govorio o državnim modelima finansiranja amaterskog i profesionalnog sporta.\nOn je na početku naglasio da realizacija budžeta Ministarstva omladine i sporta teče po unapred definisanom planu, da je Ministarstvo trenutno za finansiranje programa saveza izdvojilo ukupno 1.395.000.000 dinara, kao i da se stipendije sportistima, nagrade i nacionalna priznanja isplaćuju redovno.\n"Ministarstvo je formiralo krizni štab u okviru koga je prikupljena pomoć za nastradale u poplavama, organizovani su volonteri i sportisti u akcijama, počela je priprema formiranja specijalizovane sportske jedinice koja će delovati u narednom periodu, kao i aktivnosti na definisanju volonterskog rada i radnih akcija", rekao je Atanasov.\nPrema njegovim rečima, pitanje rešavanja svojine je prevashodno pitanje za Direkciju za imovinu, ali Ministarstvo je Zakonom predvidelo i izradilo evidencione prijave koje su dostavile sportske organizacije registrovane u APR-u.\n"Ovo je osnova za utvrđivanje imovinskog stanja u klubovima, ali tu procenu moraju da rade ovlašćene revizorske kuće. Ovaj posao nas očekuje kada se bude tačno definisao proces privatizacije u sportu. Što se tiče vlasništva u klubovima ono je definisano Statutima tih organizacija. Kako se radi o nevladinom sektoru vlasnici klubova su uglavnom i članovi", naglasio je Atanasov.\nOn je dodao i da je na osnovu analiza stručnjaka naša poreska politika gotovo potpuno usaglašena sa evropskim zakonodavstvom, ali da je problem ruinirana privreda i to što nema dovoljno viška vrednosti koji bi išao ka sportu i kulturi.


Ljudski resursi, odnosno njihova znanja i vještine predstavljaju najvažniji resurs u preduzeću, koji je u suštini korijen za izgradnju i dugoročno očuvanje konkurentskih prednosti. Menadžment ljudskih resursa obuhvata sve menadžerske odluke i aktivnosti koje utiču na prirodu međusobnih odnosa između preduzeća i zaposlenih – ljudskih resursa. Polazeći od karakteristika današnjeg poslovnog okruženja riječ je o širokom setu aktivnosti usmjerenih na jačanje motivacije i zadovoljstva zaposlenih. Jedino na ovakav način posmatran HRM (upravljanje ljudskim resursima) predstavlja okosnicu ostvarivanja strateških ciljeva organizacije.\nDo kraja seminara učesnici trebaju ovladati osnovama, principima i različitim aspektima menadžmenta ljudskih resursa, te prepoznati doprinos i značaj funkcije upravljanja ljudskim resursima u postizanju ciljeva organizacije u današnjem turbulentnom i neizvjesnom okruženju. S tim u vezi potrebno je razumjeti faktore koji utiču na motivaciju zaposlenih, pošto su zadovoljni i motivirani zaposleni posvećeni poslu i imaju puno povjerenje u organizaciju u kojoj rade.\nSvrha seminara je, na temelju naprijed izloženog, pomoći učesnicima seminara da se pripreme za bolje provođenje aktivnosti upravljanja ljudskim resursima u funkciji postizanja njihovog većeg zadovoljstva, motiviranosti i lojalnosti.\nOsnovno o HRM, Harvardskom konceptu, ciljevima HRM i odgovornosti za HRM\nRegrutovanje i proces zapošljavanja\nStrategije materijalnog nagrađivanja\nObrazovanje i razvoj ljudskih resursa\nSolidno predznanje iz oblasti Menadžmenta.\nDokaz o poziciji u organizaciji ili stečenom obrazovanju.


Rab :: MKI: 70 godina Saveta Evrope\nMKI: 70 godina Saveta Evrope\nPovodom 70 godina od osnivanja Saveta Evrope, Ministarstvo kulture i informisanja je u saradnji sa Kancelarijom Saveta Evrope u Beogradu organizovalo međunarodnu konferenciju ,,Primena instrumenata i standarda Saveta Evrope u oblasti medija i informisanja“.\nNa ovom skupu koji je održan 24. maja u Jugoslovenskoj kinoteci govorili su državni sekretar Aleksandar Gajović, zamenica šefa Delegacije Saveta Evrope u Beogradu Irina Sahakian Veter, zamenik šefa misije Ambasade Francuske u Beogradu Nikolas Faj i pomoćnica ministra kulture i informisanja Slavica Trifunović.\nIrina Sahakian Veter podsetila je da je Savet Evrope 70 godina nakon osnivanja vodeća organizacija za ljudska prava našeg kontinenta i da danas broji 47 članica, potpisnica Evropske konvencije o ljudskim pravima i da svih 830 miliona ljudi koliko živi u tom zajedničkom pravnom prostoru imaju pravo žalbe Evropskom sudu za ljudska prava koji prati sprovođenje Konvencije u državama članicama.\n“Ovo je presedan u evropskoj istoriji i dostignuće koje zaista treba da slavimo”, podvukla je Sahakian Veter.\nTakođe, rekla je da su zloupotreba položaja, korupcija, diskrimincija, kriminalne aktivnosti samo neka od kršenja ljudskih prava koja su obelodanjena upravo kao rezultat istraživačkog novinarstva i napomenulaa da je razotkrivanje činjenica ključno za privođenje pravdi onih koji su kršili prava. Ona je podsetila da se u mnogim zemljama, novinari i drugi medijski radnici suočavaju sa pretnjama kao što su cenzura, politički i ekonomski pritisci, zastrašivanja, klevete, kao i fizičkim napadima.\n“U skladu sa tim, moramo naglasiti važnost zajedničkog kontinuiranog rada i podrške slobodi izražavanja”, rekla je zamenica šefa Delegacije Saveta Evrope u Beogradu i izrazila zadovoljstvo što se ovako važan skup odigrava u srpskoj prestonici.\nDržavni sekretar Aleksandar Gajović je čestitajući ovaj jubilej, podsetio da ta ugledna organizacija, u svojoj posvećenosti, svih ovih godina trajanja i istrajavanja nastoji da kroz svoj rad održi vrednost osnovnih ličnih i demokratskih prava i sloboda u Evropi.\nKonferencija na kojoj su učestvovali eminentni stručnjaci iz zemlje i inostranstva, organizovana je sa ciljem je da se podigne svest o opsežnom radu Saveta Evrope, da se predstave instrumenti i standardi u oblasti medija i da se promoviše posao koji države članice preduzimaju u zaštiti slobode izražavanja, saopšteno je iz MKI.


RTCG - Radio Televizija Crne Gore - Nacionalni javni servis :: Svijet :: "Bijela kuća mentalno retardirana"\nROHANI SAOPŠTIO 25. 06. 2019. 22:10 >> 22:10 1\n"Bijela kuća mentalno retardirana"\nIranski predsjednik Hasan Rohani oglasio se danas povodom novih američkih sankcija prema iranskim zvaničnicima, nazvavši Bijelu kuću "mentalno retardiranom".\nTakvu uvredu Iran je, kako navodi Rojters, koristio ranije za američkog predsjednika Donalda Trampa.\nU govoru koji je uživo prenosila televizija, Rohani je rekao da sankcije protiv iranskog vrhovnog vjerskog vođe Alija Hameneija neće imati efekta, jer on nema imovinu u inostranstvu.\n"Akcije Bijele kuće znače da je mentalno retardirana. Strateško strpljenje Teherana ne znači da strahujemo", rekao je Rohani, prenosi Rojters.\nAP navodi da je Rohani kritikovao američke zvaničnike zbog namjere da se sankcije uvedu i protiv iranskog ministra spoljnih poslova Džavada Zarifa.\nPortparol iranskog Ministarstva spoljnih poslova Abas Musavi je prethodno rekao da uvođenje novih američkih sankcija prema iranskim zvaničnicima znači "za stalno zatvaranje" puta diplomatije između Teherana i Vašingtona, javila je IRNA.\nMusavi je rekao da "beskorisne sankcije uvedene iranskom rukovodstvu i šefu iranske diplomatije znače za stalno zatvaranje puta diplomatije sa frustriranom američkom administracijom", prenio je AP.\nIranski ministar spoljnih poslova Mohamed Džavad Zarif, povodom uvođenja novih američkih sankcija njegovoj zemlji, izjavio da su "politički jastrebovi" bliski predsjedniku Donaldu Trampu žedni rata umjesto diplomatije.\nAmerički ministar finansija Stiven Mnučin je najavio da će se i Zarif tokom nedjelje naći na udaru sankcija.


POMAGALI KRIMINALCU SA INTERPOLOVE POTERNICE Saznajemo: Inspektori MUP Srpske krili škaljarca i po gradu ga VOZALI SLUŽBENIM KOLIMA\nFoto: MUP RS / Ustupljene fotografije\nUhapšeni inspektori Ministarstva unutrašnjih poslova Republike Srpske više puta su službenim automobilima prevozili pripadnika škaljarskog klana Miloša Božovića, ekskluzivno otkriva "EuroBlic".\nKako je ranije objavljeno zbog pomaganja u skrivanju kriminalca Božovića, uhapšeni su policijski inspektori Mladen Milovanović, Predrag Varteš i Gorana Rečević. Božović se nalazi na poternici zbog podstrekivanja na ubistvo u Crnoj Gori.\nMilovanoviću je u međuvremenu određen jednomesečni pritvor, dok su Varteš i Rečevićeva pušteni da se u nastavku procesa brane sa slobode.\nKako „EuroBlic“ otkriva, krivicu inspektora tužilaštvo će pokušati dokazati i saslušanjem konobara i drugog osoblja nekoliko poznatih banjalučkih kafića, kao i teretane.\nIzvor „EuroBlic“ uključen u celu istragu protiv inspektora i Božovića, pojasnio je za šta se sve sumnjiče uhapšeni.\nPomagali kriminalcu sa interpolove poternice\nInspektorima se na terete stavlja, da su od kraja maja, pa do trenutka hapšenja pomagali Božoviću za kojim je bila raspisana crvena Interpolova poternica zbog krivičnog dela za koje se može izreći i kazna zatvora i do 40 godina. Pomagali su mu da krije idnetitet i da se slobodno kreće celom BiH.\n- Milovanović je kao policijski službenik MUP Srpske trebao da zna da postoji poternica za Božovićem. Međutim, i pored toga on ga je krio na području Banjaluke, te mu je pomagao da se neometano kreće po teritoriji BiH. Prikrivao je njegov identitet i družio se sa njim po kafićima u Banjaluci. Ono što je posebno teško, jeste to što je Milovanović Božoviću omogućavao da se službenim vozilom MUP Republike Srpske slobodno vozi u Sarajevo i druge gradova u BiH – otkriva izvor „EuroBlica“.\n"Bačena ljaga na celi MUP" Kako su banjalučki inspektori pali s kriminalcem Škaljarskog klana (VIDEO, FOTO)\nUhapšeni pripadnik Škaljarkog klana sproveden u Sarajevo: Tužilaštvo BiH će ga ispitati u predmetu "Darko Elez" (VIDEO)\nVELIKA AKCIJA U SRPSKOJ Uhapšen inspektor, dva policajca i pripadnik škaljarskog klana (VIDEO)\nSlične optužbe su i na račun Varteša. Njega policija i Tužilaštvo sumnjiče da je zajedno sa Milovanovićem prevozio Božovića u Sarajevo i pomagao mu da se neometano kreće po BiH, te se često sa njim družio na području Banjaluke.\n- Rečevićeva je takođe sa Milovanovićem službenim policijskim vozilom odvozila Božovića u Sarajevo i tako mu pomagala da se krije – kaže naš sagovornik.\n"Sretao sam ga u teretani, nismo se družili"\nNaš sagovornik pojašnjava da tokom ispitivanja u policiji i tužilaštvu, Milovanović nije sporio da poznaje Božovića, a takođe je izjavio i da ga je sretao u teretanama i u nekim kafićima u Banjaluci, ali da se nisu družili.\nKako bi dokazali da li su se družili i koliko su vremena provodili zajedno Milovanović i Božović, tužilaštvo će probati dokazati saslušanjem radnika nekih od najpoznatijih banjalučkih lokala.\n- U narednom periodu biće utvrđen identitet, a zatim će se i saslušati vlasnik i radnici teretane „4Life“, a koja se nalazi u Ulici Jovana Dučića u Banjaluci. Osim toga inspetkori će saslušati i konoboare i drugo osoblje kafića „Bizar“ i „Everest“, a njima će biti postavljena pitanja o tome koliko često su osumnjičeni u ovom predmetu boravili u tim lokalima – pojasnio je izvor „EuroBlica“.\nTokom istrage saslušan je još jedan visoki funkcioner MUP Srpske, ali u svojstvu svedoka.\nU međuvremenu, Osnovni sud u Banjaluci odredio je jednomesečni pritvor Milovanoviću, ali je njegov advokat Saša Labotić uložio žalbu na ovu odluku.\n- Tužilaštvo nije uložilo nikakve dokaze koji upućuju da postoji opravdana sumnja da je Milovanović počinio krivično delo koje mu se stavlja na teret. Jedan od razloga zbog kojih mu je određen pritvor je i strah od bekstva, a to dokazuju uverenjem da on poseduje i državljanstvo Srbije. Međutim, Ustavni sud je još pre 12 godina doneo odluku da to ne može biti jedini razlog da se nekome odredi pritvor – pojasnio je Labotić.\nDodao je da Milovanović nije mogao, na osnovu radnog mesta, znati da li je neko na poternici Interpola.\n- U bazu Interpola se ulazi samo sa nalogom i mora se upisati tačan razlog provere. To se radi samo kada se ciljano proveravaju imena i prezima zbog nekog predmeta, na kojem se radi – pojasnio je Labotić za „EuroBlic“.\nMiloš Božović je uhapšen na osnovu međunarodne Interpolove poternice koja je bila za njm bila raspisana zbog podstrekivanja na ubistvo Ranka Vuletića i određen mu je ekstradicioni pritvor.\nVuletić, koji je bio poznat po bombaškom napadu, kao i po pljačkama banaka i zlatara, ubijen je u avgustu 2019. godine u centru Nikšića, a ubica Vuk Lalatović se predao policiji. Prema optužnici, Lalatovića je na ubistvo podstrekavao Božović.\n- Optuženi Andrija Marković i Miloš Božović su Lalatoviću obećali novčanu nagradu za ubistvo Vuletića. Lalatović je 1. avgusta 2019. godine u Njegoševoj ulici u Nikšiću iz koristoljublja ubio Vuletića. Prvo je tražio da se sa njim sretne, kada mu se predstavio i tražio da sami prošetaju i porazgovaraju, da bi, kada su se odvojili i kada su došli ispred prodavnice, iznenada izvadio pištolj i u Vuletića ispalio šest hitaca - piše u optužnici.\nNa suđenju je spominjano da je Lalatoviću za ovo ubistvo plaćeno 200.000 evra.\nInspektori MUP Srpske bili vozači opasnog škaljarca: Kretali se službenim vozilima po celoj BiH\nOd sutra, uz obaveznu prethodnu najavu, počinje vakcinacija u Univerzitetskom kliničkom centru RS, kojom će biti obuhvaćeni ambulantni i hospitalizovani pacijenti, njihove porodice i pratnja, te ostali zainteresovani građani.\nAutomobil "punto" sletio je s kolovoza i završio u kanalu Dašnica u Bijeljini.